Қирғизистонда ноқонуний миграция ташкилотчиларини жазолаш кучайтирилиши назарда тутилмоқда\nҚирғизистон ҳукумати Жиноят кодексига ўзгартиш киритишни кўзламоқда, унга кўра, ноқонуний миграцияни уюштирувчиларга бериладиган жазо кучайтирилади. Ички ишлар вазирлиги ноқонуний миграцияни ташкиллаштирган фуқаролар уч йил муддатга озодликдан маҳрум этилиши керак, деган таклиф билан чиқди.\nҚонун лойиҳаси умумхалқ муҳокамасига қўйилди. Амалдаги қонунчиликка кўра, Қирғизистонда ноқонуний миграцияни уюштирганлар 30 минг сомдан 60 минг сомгача (450-800 доллар) жаримага тортилади.\nМиграция Давлат хизмати раисининг ўринбосари Алмаз Асанбаевнинг таъкидлашича, қонун нафақат Қирғизистондаги иммиграцияга балки, қирғизистонликларни ноқонуний равишда хорижга юборишга ҳам тааллуқлидир:\n- Жаҳонда ноқонуний миграция тенденцияси кучга тўлиб бормоқда. Ноқонуний миграцияда одам савдоси ва уларга маошлар тўланмаслиги билан боғлиқ кўплаб фактлар учрайди. Мазкур қонун лойиҳасида жавобгарлик назарда тутилади. Қонун Қирғизистонда ноқонуний миграцияни уюштириш, алдов йўли билан фуқароларни Қирғизистондан олиб чиқишни ташкиллаштирганларга нисбатан қўлланилади.\nИИВ 10-Бош бошқармаси беш йиллик фаолияти мобайнида ноқонуний миграция билан боғлиқ 233 фактни аниқлади. Ҳуқуқ-тартибот идораларининг таъкидлашича, жиноятнинг бу тури яширин содир этилади ва миллий хавфсизликка жиддий таҳдид солади. ИИВнинг мактубида ноқонуний миграция ташкилотчиларига енгил жазо берилиши мамлакатга бошқа давлатлардан бузғунчи элементларнинг кириб келишига омил бўлаётгани, таъкидланади.


27 август, 2021, 18:11\nБугун Токио-2020 ёзги Паралимпия ўйинларининг пара енгил атлетика ҳамда пара дзюдо спорт турлари бўйича Асила Мирзаёрава кумуш ҳамда Учқун Қуронбоев олтин медалга сазовор бўлди.\nШу тариқа Ўзбекистон спорт делегацияси ҳисобидаги медалларнинг умумий сони 3 тага етди. Ҳозирча ҳисобимизда битта олтин, битта кумуш ва битта бронза медаллари мавжуд. Ушбу натижа билан делегациямиз умумжамоа ҳисобида 18-ўринда бормоқда.\nАйни пайтда вакилларимиз Осиё қитъасида мусобақа пешқадами Хитой ва мезбон Япониядан кейин 3-ўринни эгаллаб туришган бўлса, МДҲ давлатлари орасида Россия, Украина, Озарбайжон ва Беларусдан кейин 5-ўринда боряпмиз. Марказий Осиё давлатлари орасида эса Ўзбекистон яққол пешқадам.\nЭслатиб ўтамиз, эртага 11 нафар ўзбекистонлик пара атлет Паралимпия ўйинларида иштирок этади.


03 июл 2022, Тошкент вақти: 23:54\nАндижон туманидаги рейд боласи кўчада "бемақсад" юргани аниқланган ота-оналарни жаримага тортишни кўзда тутган.\nАндижон вилоят, Андижон туманидаги 55 та мактаб раҳбарига қонуний меҳнат таътилида бўлган ўқитувчиларни ҳар кун кўчага чиқариб¸ "бемақсад юрган" болаларни ушлатиш буюрилди.\nTelegram мессенжери орқали мактабларнинг маънавият ишлари бўйича ўринбосарларига 15 июль куни юборилган буйруқнинг Озодликка юборилган нусхасида “Ўқувчи рейди” давомида тўпланган ахборот ва суратларнинг ИИБга топширилиши айтилган.\nТуман ХТБ бошлиғи муовини Дониëр Раҳмонов буйруқни Telegram орқали ўзи юборганини, ташаббус ҳам ўзиники эканини билдирди.\nАндижон вилоят Халқ таълими бошқармаси мутасаддиларидан бири Озодликка бундай "рейдларнинг йўқлиги"ни айтиб¸ бўлган тақдирда¸ айниқса¸жорий карантин даврида "ноқонуний” бўлишини айтди.\n15 июль куни Андижон туманидаги мактаб раҳбарларига юборилган Telegram хабарида туман Халқ таълими бўлими мудир ўринбосари Дониëр Раҳмонов “Ўқувчи рейди” бошланганини ëзади.\n(Имло хатолари кўп, тиниш белгиларисиз ëзилган буйруқ мазмуни тушунарли бўлиши учун айрим ўринлари тузатиб кўчирилди. Оригинал матн суратда – таҳр.)\n“Бугун Ўқувчи рейдини ўтказиб соат 12:00 га ахбороти ва 2 дона расм РАЯНОга олиб келинг. Эшикни олдида ўзим қабул қилиб оламан. Барча мактабларникини жамлаб туман ИИБ(га) ахборот киргизаман. Профилактика инспекторини ҳам ўзилар билан олиб юрсанги(з) мақсадга мувофиқ бўлади. Уларни ҳам огоҳлантиришган. Айтилган вақтидан кеч қолманг”¸ дейилади 67 кишилик гуруҳга ташланган буйруқда.\nАндижон туман ХТБ мудири ўринбосари Дониëр Раҳмонов томонидан мактабларнинг маънавият ишлари бўйича директор ўринбосарларига Telegram мессенжери орқали юборилган буйруқ.\nОзодликка бу буйруқ суратини юборган андижонлик ўқитувчининг айтишича¸ мазкур гуруҳ аъзолари асосан тумандаги 55 та мактабнинг маънавият ишлари бўйича директор ўринбосарлари ва ХТБнинг айни йўналиш учун масъули Раҳмонов одатда уларга буйруқ ва кўрсатмаларни Telegram орқали юбориб келади.\n“Бу буйруқни бугун¸ 15 июль куни ташлади. Деярли ҳаммамиз қонуний меҳнат таътилидамиз. Бунинг устига¸ карантин қоидалари ўқитувчига ҳам тегишли. 45 даража иссиқда ҳар бир мактаб маънавият бўйича отпускада юрган ўқитувчисини эрталабки соат 9 да белгиланган ҳудудга чиқариб¸ дўкон¸ кўча-кўйда юрган ўқувчиларни ушлаши керак эмиш. Уларни расмга олиб¸ маълумотнома ëзиб¸ кейин ота-онаси билан тушунтириш ўтказиш керакмиш. Ëзги таътилда бола учун ўқитувчи эмас¸ ота-онаси масъулку¸ ўқитувчини бировларнинг боласига қўриқчи қилиб қўйишга нима ҳаққи бор? Андижон туманида Ўзбекистон қонунчилиги ишламай қолган. Бўлмаса¸ бу қайси қонунчиликда бор? Мажбурий меҳнатнинг янги-янгисини ўйлаб топишга уста бизникилар”¸ деди эҳтимолий таъқибдан чўчиб¸ Озодлик билан шахси сир қолишни сўраб гаплашган андижонлик ўқитувчилардан бири.\nАндижон туман таълим тизимидаги мутасаддилардан яна бирига кўра¸ Дониëр Раҳмонов маънавият бўйича масъулларга ҳар бир ҳудуд участка нозири билан биргаликда боласи “кўчада бемақсад юрган ота-оналар”га Маъмурий жавобгарлик тўғрисидаги Кодекснинг 47-моддаси бўйича акт тузишни ҳам буюрган.\n“Болаларни тарбиялаш ва уларга таълим бериш борасидаги мажбуриятларни бажармаслик” деб номланган 47-модда¸ агар шундай ҳуқуқбузарлик содир этилди¸ деб топилган тақдирда¸ ота-оналарга базавий ҳисоблаш миқдорининг (223 000 сўм) иккидан бир қисмидан уч бараваригача миқдорда жарима солишга асос бўлади.\n"Бунақа ноқонуний ташаббус билан туман ва вилоят раҳбарларига ëқишга ҳаракат қилишаяпти. Биласизку¸ бизнинг ҳокимларга шунақа югурдаклар ëқади"¸ деб изоҳлади Андижон туманидаги "Ўқувчи рейди"ни маҳаллий ўқитувчилардан яна бири.\n“Ўқувчи рейди” ташаббусчиси ким?\nОзодлик Андижон туманида 15 июлда бошланиши буюрилган “Ўқувчи рейди”нинг қайси қонуний асосда ўтказилаëтгани¸ унинг бирламчи ташаббусчиси қайси идора ëки ваколатли шахс эканига ойдинлик киритиш мақсадида Андижон туман ХТБ мудири ўринбосари Дониëр Раҳмоновнинг ўзи билан боғланди.\nРаҳмонов 15 июль куни Telegram мессенжери орқали тумандаги барча мактабнинг маънавият ишлари бўйича ўринбосарларига “Ўқувчи рейди” бошлаш ҳақида буйруқ юборганини тан олди.\nМулозимга кўра¸ бу буйруқ ташаббусчиси унинг ўзидир.\n- Ҳозир яна карантин қоидалари кучайтирилди. Лекин ҳар кун ўқувчиларнинг кўчада юрганига¸ катта синф ўқувчиларининг бозор ва дўконларда ишлаëтганига гувоҳ бўлганим учун¸ болаларимиз соғлиғини асрайлик¸ деган маънода шундай топшириқ бердим.\nЎз буйруқ-топшириғида ИИБга ахборот бериш¸ участка нозирлари билан бирга юриш ва уларнинг бундай топшириқдан хабари борлигини ëзган Раҳмонов¸ Озодлик билан суҳбатда ўзига ИИБдан қандайдир топшириқ бўлганини инкор қилди.\n-Менга на ИИБ¸ на ҳокимиятдан ҳеч ким ўқитувчиларни кўчага чиқаргин¸ деб буйруқ бермади. Буни ўз ташаббусим билан юбордим.\nЎзбекистон Меҳнат қонунчилиги¸ қолаверса¸ карантин қоидаларига зид равишда таътилда юрган ўқитувчиларга қайси қонуний асос ëки қайси ваколати доирасида бундай буйруқ бергани ҳақидаги саволга Дониëр Раҳмонов “хатоликка йўл қўйгани”ни айтиш билан жавоб қилди.\n- Ҳозироқ бу топшириққа отбой бераман. Ваколатимда бундай буйруқ бериш йўқ. Лекин болаларимизни ўйлаб¸ шундай қилсак яхши бўлади¸ деб ўйлабман¸ деди 55 та мактабдаги маънавият вазиятига масъул бўлган Дониëр Раҳмонов.\nАндижон вилоят ХТБсининг “Ўқувчи рейди” ташаббусидан “хабари йўқ”!\nОзодлик Андижон туманида 15 июль куни бошланган “Ўқувчи рейди”нинг вилоят кўламига ëйилган-ëйилмагани¸ унинг Ўзбекистон қонунчилигига қанчалик мос келишига муносабат сўраб¸ Андижон вилоят Халқ таълими бошқармаси билан боғланди.\nБошқарма бошлиғининг маънавият масалалари бўйича ўринбосари нафақат Андижон вилояти¸ балки Андижон туманида “Ўқувчи рейди” деган амалиëт бошлаш ҳақида буйруқ берилганини “мутлақо ëлғон хабар” деб атади.\n“Бундай бўлиши мумкин эмас. Кимдир сизларга ëлғон хабар юборган. Ҳозир ҳамма жойда карантин¸ уйдан чиқмаслик ўқитувчиларга ҳам тегишли. Вилоятда¸ хоссатан Андижон туманида бундай нарса йўқ ва бўлиши ҳам мумкин эмас”¸ деди вилоят мулозими.\nЎзбекистонда ўқитувчиларни ҳокимият¸ ички ишлар¸ МИБ¸ солиқ идоралари каби тизимлар ишини қилишга мажбурлаш йиллардан бери мавжуд муаммо.\nХалқ таълими вазири Шерзод Шерматов ўқитувчиларни таълим доирасига кирмайдиган ишларга мажбурлаш оқибатида таълим сифатининг ўта оғир аҳволга тушгани ҳақида тез-тез гапириб келади.\nАммо кейинги чиқишларида вазир ўқитувчиларни турли кўринишдаги мажбурий меҳнатга жалб қилинишини "уч йил олдин" ги тарих сифатида тилга олмоқда.\nХусусан¸ жорий йилнинг 7 июнь куни Халқаро Пресс-клуб Фарғонада ўтказган махсус матбуот йиғинида Шерматов¸ Фарғона вилоятидаги вазиятга тўхталиб¸ шундай деган эди.\n“Мана, ўқитувчилар билан гаплашдим — Фарғона вилоятида ўқитувчи уч йил олдин йилнинг 12 ойидан 6 ойида далада бўлган. Пахтада бўлган, чопиқда бўлган, бошқа ишларда... Фараз қилинг, ўқитувчи 6 ой далада бўлса, кўча супуришда бўлса, ташрифларда биринчи балогардон ўқитувчи бўлса, қанақа таълим сифати ҳақида гапириш мумкин?”\nХалқ таълими вазирлиги сайтида келтирилган расмий статистикага кўра¸ 2019 ўқув йилида Ўзбекистондаги 9942 та умумий ўрта таълим мактабида жами 444 788 нафар ўқитувчи 6 119 440 нафар болага таълим бериш билан шуғулланган.\nЯнги эксперимент: Ўқувчилари университетга кирмаган мактабларда ойлик 50 фоизгача кесилиши мумкин!


«Ҳавфсиз шаҳар». Хитой компанияси билан келишув 2022-йилнинг мартига қадар узайтирилди | ҚИРҒИЗИСТОН ЯНГИЛИКЛАРИ\n«Ҳавфсиз шаҳар». Хитой компанияси билан келишув 2022-йилнинг мартига қадар узайтирилди\nРақамлаштиришни ривожлантириш вазирлиги «Хавфсиз шаҳар» лойиҳасининг иккинчи босқичини амалга ошириш учун Shenzhen Sunwin Intelligent Co. Ltd Хитой компанияси билан шартномани қайта узайтириш қарорини қабул қилди.\nШартнома узайтирилгани ҳақидаги маълумотни 24.kg нашрига ривожлантириш вазирининг ўринбосари Асел Кененбаева билдирди. Унинг айтишича, Shenzhen Sunwin Intelligent Co. Ltd муассаса Савдо-енгил саноат палатасининг хати билан мурожаат қилиб, тендерни ишга тушириш топшириғини иккинчи марта ортга қайтаролмаслиги сабабини тушунтирган — бунга коронавирус пандемияси сабаблиги айтилган.\n«Биз бу сертификат билан танишдик. Лойиҳа ўз вақтида амалга ошмаган, бунга компания айбдор эмас деган қарорга келдик. Махсус комиссия тузилган. Бу лойиҳани ҳам қанча вақтга узайтириш мумкинлигини ҳисоблади. Натижада 2022 йилнинг 10 марти деган муддат қўйилди», — деб билдирди Асел Кененбаева.\nТендерга боғлиқ ишнинг тугатиш муддати 2020 йил деб кўрсатилган. Бироқ кейин шартнома 2021 йилнинг 18 июнигача узайтирилган.\n«Ҳавфсиз шаҳар» ва Shenzhen Sunwin Intelligent Co. Ltd\nЙўл ҳаракати қоидалари бузилишини қайд этган ва буни олдини олган «Хавфсиз шаҳар» системаси тўлақонли 2019 йилнинг 4 мартидан бошлаб ишлай бошлаган. У Бишкек шаҳрининг кўчаларида ва Чуй вилоятидаги халқаро аҳамиятга эга автойўлларда автомашина ҳаракатларини туну кун ёзиб, жиноятларни фош қилишга йўналтирилган.\n2020 йилнинг августида Давлат технологиялари ва алоқа давлат қўмитаси (МТАДҚ) Қирғизистонда «Хавфсиз шаҳар» лойиҳасининг иккинчи босқичи бошланганини, у ўлкани тўлиқ қамрашини маълум қилган.\nҲукумат умумий 306 марказни аппарат-дастурлаш комплекслари билан жиҳозлашни режалаштирмоқда. Уларнинг орасидан 266си стационар ва 40 кўчма марказ. Бундан ташқари, турли хил уч мингдан ортиқ камераларни ўрнатишни режалаштирмоқда.\n«Хавфсиз шаҳар» лойиҳасининг иккинчи босқичини ишга тушириш бўйича тендерни 2019 йили «Shenzhen Sunwin Intelligent Co. Ltd» хитойлик компанияси ютиб олган. У лойиҳани амалга оширишга энг арзон нарх таклиф қилган — 2 млрд 655 млн сом.\nShenzhen Sunwin Intelligent Co. Ltd — инновацион хитой компанияси, унинг расмий сайтида айтилишича, у билим беришда, тиббиётда ва бошқа тармоқларда автоматлаштирилган юқори технология лойиҳаларини ишга туширади. У 1997 йили тузилган. Reutersнинг маълумоти бўйича, компания Шенчжен фонд биржасига 2010 йили рўйхатга олинган. Компания ўзини ақлли шаҳар бўйича Хитойдаги сунъий ва интеллектуал ускуналарни ишлаб чиқарувчи олдинги ишхона қатори кўрсатади.\nХитой компанияси ва қирғизистонликларнинг қўлга олиниши\n2019-йили декабрда Shenzhen Sunwin Intelligent Co. Ltd компаниясининг вакилларидан пул талаб қилишда айбланиб Сиргак Кенжебаев қўлга олинган. Кенжебаев — бизнесмен ва собиқ депутат Ширин Айтматованинг турмуш ўртоғи. Бу қўлга олиш Айтматованинг коррупцияга қарши фаоллигини оширгани сабаб воқеага сиёсий бўёқ бкрилган.\nУ Олмота аэропортида хитойлик тадбиркордан «Хавфсиз шаҳар»ни ишга тушириш бўйича тендерга кўмак бериш учун 350 минг доллар талаб қилди деган гумон билан қўлга олган. Мотайлифу (Муталифа) Маймайтямингнинг адвокати Жанара Аскар қизи матбуот анжуманида Хитой фуқароси Кенжебаевнинг устидан МХДҚга шикоят қилганини айтган.\n«Менинг шикоятчим [ҳуқуқ тартибот органларига] декабрнинг бошида мурожаат қилган — ҳамкори [Кенжебаев] паспортини қайтариб бермаяпти. Бу воқеалардан кейин Кенжебаев унинг паспортини қайтариб бергандан кейин олдин ундан 350 доллар олиб кетиб, кейин яна 250 минг доллар талаб қилган», — деган адвокат.\nАдвокат Кенжебаев билан Маймайтяминг ўртасида тузилган шартнома дейилган ҳужжатни далил қатори келтирган. Унинг айтишича, Кенжебаев унинг мижозини ИИВдаги алоқалари билан қўрқитган, шу сабаб улар «14 ёки 15-декабрда» МХДҚга мурожаат қилишган. Кейин МХДҚ товламачиликка боғлиқ ишни ИИВга ўтказиб бериб, бунга яна бир иш қўшилган — бу ҳам Кенжебаев адолатсиз қарор чиқаришга таъсир қилган одам қатори фигурант бўлган товламачилик бўйича иш.\nМаймайтяминг-Кенжебаев иши фирибгарлик қатори қаралган. ИИВда нима сабабдан хитойлик тадбиркор маъқул бўлиб, тендерда ғолиб бўлиш учун пора берган деган савол туғилмаган. Қолаверса тендернинг натижасини ҳеч ким бекор қилмаган. 2020-йилнинг охирида ишни Бишкекнинг Биринчи май судига ўтказиб беришган. Бу иш бўйича қандай ҳукм чиққани номаълум.\n2021-йилнинг май ойини охирида МХДҚ рақамлаштиришни ривожлантириш вазири Азамат Дийканбаевни Shenzhen Sunwin Intelligent Co. Ltd хитой компаниясидан 2,6 млн сом талаб қилишда айблаб қўлга олган.\nМазкур вазирликнинг собиқ бошчиси Дийканбаев Садир Жапаровга хат ёзиб, бу компания атрофидаги фирибгарлар билан тендер ҳақида айтиб берган. Президент маъмуриятидан бу ишни тергов тўхтатади деб жавоб берган\nАввалги мақола«Зарурат туғилса» чеклов чоралари киргизилади — Республика штаби\nНавбатдаги мақолаҲарбий прокуратура музликларга зиён етказишга йўл берган қоунун бўйича депутатларни тергов қилмоқда


Маслаҳат - Terabayt.Uz\nҲаммага керак бўлувчи энг фойдали 20 та сайт билан танишамиз\nБу мақолани сақлаб қўйинг, чунки санаб ўтилган сайтлар сизга, албатта, керак бўлади!\nЭкспертнинг таъкидлашича, сохта уланиш нуқталарига логин ва парол орқали киришда фойдаланувчилар ўз қурилмаларига зарарли дастурларни юқтириб олишлари ҳеч гап эмас.\nУшбу 3 та оддий ҳаракат билан iPhone'ингизни хакерлардан ҳимоя қилинг\nХавфсизлик ўта муҳим масала экани ва бутун умрингизни унга сарфлашингиз мумкинлигига шубҳа йўқ, бироқ сизнинг iPhone'ингиз қолган 99% iPhone'лардан кўра ҳимояланганроқ бўлишини таъминлаш умуман қийин эмас.\nСмартфонни зарядлашдаги энг кенг тарқалган бу хатоликни сиз ҳам такрорлаяпсизми?\nАккумуляторнинг ишлаш муддати зарядлаш цикллари сонига боғлиқ. Смартфонлар ўртача 300-500 зарядлаш циклини ҳисобга олган ҳолда чиқарилади, сўнг аккумулятор ўзининг ток сиғимини йўқотишни бошлайди.


Йўқотилаётган миллиардлар » Зарафшон Газетаси\nЙўқотилаётган миллиардлар Жамият\n09 ноябр 2017 10:30\nКейинги ойларда маҳалламизда электр таъминоти бутунлай яхшиланиб, узилиш бўлмаётган эди. Нима бўлганини билмайман, ишдан келсам "свет" ўчибди. Шам, чироқ деган нарсаларни аллақачон эсдан чиқарган эканмиз, қўл телефонларидаги ёритгич билан амаллаб турдик. Тонг отгач, қаерда авария юзага келган бўлса, топиб бартараф қилинишидан умидвор эдим, аммо ундай бўлмади – кеч бўлди ҳамки электрдан дарак йўқ.\nДам олиш куни эрталаб гап нимада эканини билиш учун маҳалла марказига йўл олдим. Кўчага чиқарканман, бутун қишлоқ аҳлининг бир вақтда ўз уйлари олдидаги дарахт шохларини бутаётгани, айримлар теракларни кесиб ташлаётгани яна бир янгилик бўлди. Ахир кузда терак кесилмайди-да. Кейин билсам, уч кундан бери электр йўқлиги ҳам айнан дарахтлар билан боғлиқ экан.\nМутахассисларнинг айтишича, битта дарахт шохи юқори кучланишли электр симига тегиб турса, 5000 ватт токни ҳавога совуради. Агар дарахт электр линиясига яқин бўлиб, шамол вақтида унинг шохлари симга теккудай бўлса, минглаб хонадонларда кучланишнинг кескин пасайиши ёки кескин ортиши юзага келиб, электр жиҳозлар ишдан чиқади. Айнан шу сабаб билан яқинда хонадонимиздаги барча чироқлар, телевизор ва тюнер яроқсиз бўлиб қолганди.\nХуллас, электр тармоқлари корхонаси вакиллари баҳорда келиб, аҳолини огоҳлантирган, ҳаво тармоғига яқин дарахтларни кесиш шартлигини уқтирган. Кузгача бундай огоҳлантириш яна икки марта такрорланиб ҳам натижа бўлмагач, маҳалламиз бутунлай тармоқдан узиб ташланибди.\nБолтани олиб, шохлари электр симига яқинлашиб қолган ёнғоқ дарахтига чиқарканман, бундан икки йил олдинги воқеани эсладим.\nАслида маҳалламизда илгаридан электр ўчиши кам кузатилади. Сабаби бу ҳудудда электрдан қарздор одамнинг ўзи йўқ. Тадбиркорми, бюджет ташкилоти ходимими, вақтинча ишсизми, фарқи йўқ, ойнинг сўнгги куни барча электр ҳақини тўлайди. Шунга келишилган. Бундан икки йил олдин эса бошқа бир ташаббус билан чиқдик. Электр тармоғи раҳбаридан бизнинг маҳаллага кириш жойида алоҳида катта электр ҳисоблагич қўйишни сўрадик. Шу ҳисоблагич электр токини қанча қайд этса, биз ҳам шунча тўлашимизни, аммо таъминотда узилиш бўлмаслиги кераклигини айтдик. Ҳисоблагич бизнинг ҳисобимиздан бўлди. Аммо ой сўнгида режаларимиз бузилиб кетди. Чунки ҳисоблагич ниҳоятда катта рақамни кўрсатиб турарди. Барча хонадонда ҳисоблагич бор, лекин улардаги кўрсаткич йиғиндиси билан асосий ҳисоблагич кўрсаткичи ўртасидаги тавофут ер билан осмонча. Буни ҳар бир хонадонга бўлиб чиққанда ҳам тўлашнинг ўзи бўлмайди. Маҳалламизда электр тармоғига ўғринча уланадиган хонадон йўқ, ҳисоблагичдаги рақам эса дарахт шохларининг электр симларига тегиб туриши натижасида юзага келадиган йўқотиш – "потерия" оқибати экан.\nШундай қилиб, ўз ташаббусимиз билан ўрнатилган ҳисоблагич олиб ташланди. Ахир бу даражада ток йўқотилишини тасаввур қилолмасдик. Энди эса бир савол тинчлик бермайди: битта маҳаллада шунча электр энергияси йўқотилса, вилоят, республика миқёсида қанча маблағ ҳавога совуриларкан?\nТакрор айтаман, кейинги ойларда электр таъминоти анча яхшиланди, бу гапни бошқа вилоятларда ҳам айтмоқда. Аммо бу ўз-ўзидан бўлаётгани йўқ. Барча соҳаларда энергиятежамкор технологияларни татбиқ этиш, республика бўйлаб электр станцияларини модернизация қилиш, миллиардлаб маблағ эвазига электр энергияси ишлаб чиқаришни кенгайтириш каби саноқсиз лойиҳалар амалга оширилмоқда. Ҳатто аҳоли ва иқтисодиёт тармоқларини узлуксиз электр энергияси билан таъминлаш учун қўшни Қирғизистон билан электр энергияси етказиб бериш борасида 25 миллион долларлик шартнома имзоланди. Куз-қиш мавсуми учун яна бир битим тузилди.\nХуллас, бундай мисоллар кўп. Бироқ электр энергиясидан фойдаланишга бўлган муносабатимиз шундайлигича қолса, яхшиланаётган таъминот аввалги ҳолга қайтиши эҳтимоли бор.\nҚарздорлик қачон тугатилади?\nЭлектр ҳақини кимга тўлайлик?\nТармоқда узилиш бўлди. Нега?


Тошкентдаги янги аэропортнинг қурилишига Германиядан замонавий техника келтирилди\n28 Июн 2019 1601\nХабарингиз бор, пойтахтимизда Ўзбекистон Республикаси Президентининг 2017 йил 30 июндаги “Тошкент-Шарқий” аэродром базаси асосида замонавий фуқаролик авиацияси аэропорт комплексини қуриш тўғрисида” ги қарорига мувофиқ яна бир замонавий халқаро аэропорт барпо этилмоқда.\nКуни кеча Германия давлатидан учиш-қўниш йўлакларининг бетон қисмини барпо этишга мўлжалланган замонавий мажмуа олиб келинди, деб хабар бермоқда “Ўзбекистон темир йўллари” АЖ матбуот хизмати.\n“WИРТГЕН” номи остида ишлаб чиқарилган машина бир соатда 50 метргача бўлган масофада бетон ишларини бажара олади. Ускунанинг эни 11,25 метр бўлиб, турли ўлчамларда сифатли бетон қуйиш имкониятига эга. Шунингдек, ушбу технология йўлакнинг текислигини ҳам автоматик назорат қилиб боради.\nУчиш-қўниш йўлакларини барпо этишда бетон ишлари иккита қатламда амалга оширилади. Эндиликда аэропорт 1-йўлакининг 2-қатламини қуриш ишларида мазкур техникадан фойдаланилади. Яъни қалинлиги 40 сантимерт бўлган жами 42 минг куб метр бетон ишлари бажарилади.\nЯнги аэропортда 2 та учиш-қўниш йўлаги режага киритилган. Биринчи йўлакнинг эни 75 метр бўлиб, узунлиги 4 километрни ташкил этади. Навбатдаги самолётларни қабул қилиш пунктининг эни эса 60 метр. Бу ердаги қурилиш-монтаж ишларида 100 дан ортиқ махсус техникалар ва яна шунча ишчи-ходимлар иштирок этмоқда.\nТошкент халқаро аэропортини қуриш босқичма-босқич олиб борилади. Комплекснинг бош режаси “Боштранслойиҳа” аксиядорлик жамияти томонидан ишлаб чиқилган. Шунингдек, бу йўналишдаги қатор институтлари мутахассислари ўз ишланмаларини тақдим этишган.\nЛойиҳага кўра, 2 та терминал бунёд этилади. Дастлабки, терминал давлат раҳбарлари ва расмий делегацияларни кутиб олиш учун мўлжалланган. Айни дамда бу ерда қурилиш-монтаж ишлари олиб бориляпти. Бир вақтнинг ўзида 250 нафар йўловчини сиғдира оладиган навбатдаги терминал ишбилармон ва тадбиркорларга хизмат кўрсатади. Шунингдек, кунига 50 тонна юк тушириш имкониятига эга замонавий “CARGO” бўлимини ҳам қуриш кўзда тутилган.\nКомплекс доирасида бир вақтнинг ўзида 20 та самолётни кутиб олиш ва жўнатишга мўжалланган перрон ҳам қуриляпти. Мазкур ҳудудда 100 маркали бетон ишлари давом этмоқда. Лойиҳа доирасидаги самолётларга техник хизмат кўрсатиш маркази, “Боинг-787”,“А-320” самолётлари ҳамда 2 та МИ-8 вертолётларини сақлаш учун замонавий ангарда монолит усулда фундамент қуйиш жараёни якунланди. Халқаро аэропортни бунёд этишда бир қанча қўриқлаш, алоқа ва хавфсизлик пунктларини ҳам қурилиши кўзда тутилган. Шу билан бирга, диспечерлик маркази ва 100 нафар йўловчига мўлжалланган овқатланиш биноси ҳам барпо этилади. Эътиборга молик яна бир жиҳат юк ташувчи “Боинг-787-8” самолётлари учун тўхташ маскани, ёқилғи қуйиш шаҳобчаси, маъмурият биноси, юқори қувватга эга ним станция ва ёритиш тизими ҳам бир вақтнинг ўзида қад ростлайди.\nҚайд этиш керак, лойиҳанинг биринчи босқичи 2020 йилга якунланиши белгилаб қўйилган.\n5 Июн 2020 2767\n6 Июн 2020 2364\n7 Июн 2020 2237\n12 Июн 2020 1630\n8 Июн 2020 1271\n6 Июн 2020 1075\n8 Июн 2020 1024\n15 Июн 2020 885\n14 Июн 2020 882\n5 Июн 2020 817\n23 Июн 2020 735


Замонавий мактаб қандай бўлиши керак | NORMA.UZ\nЗамонавий мактаб қандай бўлиши керак\nҚҲТБТ порталида 2020-2025 йилларда «Замонавий мактаб» давлат дастури лойиҳаси муҳокама қилинмоқда.\nДастур Президентнинг 5.09.2018 йилдаги ПФ–5538-сон «Халқ таълимини бошқариш тизимини такомиллаштириш бўйича қўшимча чора-тадбирлар тўғрисида»ги Фармонига мувофиқ ишлаб чиқилган.\n2019 йилнинг 1 июнига қадар халқаро тажриба асосида, илғор технологиялар ва муҳандислик ечимларини жорий этишни ҳисобга олган ҳолда замонавий умумтаълим муассасаларининг намунавий лойиҳаларини ишлаб чиқиш ва тасдиқлаш режалаштирилган. Шу билан бирга, умумтаълим муассасаларини зарур мебеллар, замонавий ўқув ва лаборатория ускуналари, дарсликлар ва ўқув-услубий материаллар, компьютер ва мультимедиа техникаси, видеокузатув тизимлари билан жиҳозлаш бўйича янги нормативлар тасдиқланади.\nЎқув муассасаларини 2020-2025 йиллар учун замонавий мактабларнинг намунавий лойиҳалари асосида қуришнинг асосий параметрлари ишлаб чиқилди. 39 690 нафар ўқувчи ўрнига эга бўлган 126 та мактабни бунёд этиш, шунингдек, 704 та мактабни реконструкция қилиш мўлжалланмоқда. Умумтаълим муассасаларининг «Замонавий мактаб» намунавий лойиҳалари бўйича янгича қурилиши Халқ таълимини ривожлантириш жамғармаси, шунингдек, жалб этиладиган хорижий грантлар ва қарзлар ҳисобидан молиялаштирилади.\n«Замонавий мактаб» даражаларига мувофиқлик сертификатини бериш учун умумтаълим муассасалари фаолиятини баҳолашнинг мезонларини тасдиқлаш таклиф этилаётир. Сертификатлаш тизимининг ишчи органи сифатида «Инновациялар, технологиялар ва стратегиялар» ДУКни белгилаш таклиф қилинмоқда.\n«Замонавий мактаб» намунавий лойиҳалари бўйича қайта ташкил этиладиган умумтаълим муассасаларининг 2030 йилгача бўлган мақсадли кўрсаткичлари келтирилади. Масалан, 2024 йилга бориб бундай мактаблар сони 828 тани ташкил этади, 2030 йилда эса бу каби ўқув муассасалари 4860 тага етади ёки умумий миқдорнинг 50%ини ташкил этади.\n2020 йилнинг 1 августига қадар илғор халқаро тажрибани ҳисобга олган ҳолда «Замонавий мактаб» намунавий лойиҳалари бўйича рўёбга чиқариладиган умумтаълим муассасалари учун қуйидагилар ишлаб чиқилади ва тасдиқланади:\nўқитишнинг махсус таълим стандарт ва дастурлари;\nўқув жараёнини ташкил этиш бўйича алоҳида талаблар;\nмослаштирилган ўқув адабиётларининг рўйхати;\nтегишли даражани аниқлаш мақсадида умумтаълим муассасаларини баҳолашнинг тартиби;\nпедагогик кадрлар, шунингдек ўқувчиларни танлаш, баҳолаш ва аттестациядан ўтказиш бўйича тартиб.\n«Замонавий мактаб» сертификати даражасини олган умумтаълим муассасаларининг ходимлари иш ҳақига қўшимча тўловлар тўлаш режалаштирилмоқда.\nШу билан бирга, умумтаълим муассасалари объектларининг моддий ва жисмоний ҳолатини реал вақт режимида мониторинг қила оладиган ахборот тизими яратилади, унда умумтаълим муассасаларининг даражаси минтақалар кесимида акс эттирилган бўлади.


Ким Чен Ин Трампни Пхенянга таклиф қилди\n10:07 11.06.2018 (Янгиланган 10:39 11.06.2018)\nКим Чен Ин ва Трамп музокараларининг иккинчи раунди Пъхенянда, учинчиси эса Вашингтонда бўлиб ўтиши мумкин.\nТОШКЕНТ, 11 июн — Sputnik. КХДР раҳбари Ким Чен Ин АҚШ президенти Дональд Трампга АҚШ-Корея саммитнинг иккинчи раундини июль ойида Пхеньянда ўтказишни таклиф қилди, деб хабар қилмоқда РИА Новости.\nУшбу таклифнома КХДР Меҳнат партияси раиси ўринбосари Ким Ён Чхоль биринчи июнь куни Дональд Трампга берган мактубида бўлган. Унинг айтишига кўра Шимолий Корея ҳам ва АҚШ ҳам олий даражадаги музокараларни давом эттириш нияти борлигини билдиришган.\nКиодо ахборот агентлиги хабарига кўра, агар музокаралар муваффақиятли ўтса, уларнинг учинчи раунди сентябрь ойида Вашингтонда бўлиб ўтиши мумкин.\nЭслатиб ўтамиз, Ким Чен Ин ва Дональд Трамп учрашуви 12 июнь куни Сингапурда бўлиб ўтиши режалаштирилган. Ушбу учрашув икки давлат раҳбарларининг, 1953 йилда Корея ярим оролидаги урушдан кейин, тарихда биринчи учрашуви бўлади.\nУчрашув олдидан АҚШ маъмурияти КХДРдан ядро қуролидан тўлиқ воз кечиншни талаб қилишини, акс ҳолда босим янада кучайтирилишини эълон қилди. Шимолий Корея эса ўз навбатида, АҚШ билан дипломатик муносабатлар ўрнатиш ва санкцияларни олиб ташлашни талаб қилмоқда. Айни дамда икки мамлакат орасида ҳатто тинчлик шартномаси ҳам имзоланмаган.


BBCUzbek.com | Bosh Sahifa | Шерали Жўраев ўғилларининг ўз йўлини истайди\nСўнгги янгиланиш: 25 Август, 2009 - Published 18:05 GMT\nШерали Жўраев ўғилларининг ўз йўлини истайди\nТаниқли ҳофиз Шерали Жўраев Душанбеда икки кун концерт берди.\nУнинг концертини томоша қилиш учун мамлакатнинг турли ҳудудларидан мухлислар атайлаб Душанбега келишди.\nШерали Жўраев концерти учун Душанбедаги энг улкан - 1800 ўринли санъат саройи танлангани бежиз эмас эди. Концерт бошлангач, ҳамма ўз ўрнини эгаллаб бўлгандан кейин ҳам "Борбад" номидаги санъат саройи атрофи гавжум эди. Сўнг чиптасизлар ҳам киритилди чоғи, концертни тик туриб томоша қилаётганлар кўзга ташланиб қолди. Ҳофиз саҳнада пайдо бўлганида эса ўтирганлар ҳам "гурр" ўрнидан турди. Олқишлар тинмасди. Бу тадбир Шерали Жўраевнинг мухлислари учун бир айём эди... Ҳофизнинг ўзи учун ҳам бу дийдорлашув бир байрам бўлса ажаб эмас...\nҲофиз ўша, йигирма-ўттиз йил аввалгидек ширали овозда, тиниқ, босиқ оҳангда куйларди. "Эй сорбон", "Гулбадан", "Ўзбегим" каби ҳаммага ёд бўлиб кетган қўшиқлар янграр экан, эҳтиросларини кимдир олқишлари, қай биров жўровозлиги, бошқаси эса қийқириқлари билан изҳор этар эди. Дадилроқлар эса шўхроқ қўшиқларда йўлакда бўлсин, ўтирган ерларидан туриб бўлсин рақсга тушардилар...\nМен концертдан сўнг саҳнанаинг олдида(саҳнага чиқишга қўриқчилар қўйишмади) берилиб рақсга тушган жувонни суҳбатга тортдим. Исми Зулфия экан.\n- Мен 150 сомонига (33 АҚШ доллари) чипта олганимга ҳеч ҳам пушаймон эмасман, деди у. - Битта кўйлакни кам киярман, бирор тўй-ҳашамдан қоларман, лекин бундай байрамлар ҳар куни ҳам бўлмайди.\nКонцертга Тожикистоннинг турли минтақаларидан мухлислар атайлаб Душанбега келишганлигини айтишди. Лекин Душанбе шаҳрининг ўзида яшаб концертга келолмаганлар, лекин келишни орзу қилган кишилар ҳам кам эмас эди. "Чиптаси қиммат, диски чиқса олиб курамиз", деганлар бўлди.\nБИЗ ҲАЛИ БОРМИЗ...\nҚўшиқлар ора-орасида Шерали ака томошабинларга энг яқин дўстига кўнглини ёргандек гапириб борар, бу ўзига хос мулоқот эди.\n"Мен Душанбеда биринчи марта 1970 йиллар бошларида концерт берганман. Ҳозир залда тўпланганланинг бир қисми ўшанда туғилмаган ҳам эди", дея ҳофиз муштараклик илдизлари узоқ-узоқларга қадалишини эслатади.\nҲофизга тожик санъаткорлари эҳтиром рамзи сифатида дўппи ва тўн кийгизишди. У Навоий ва Жомийнинг дўстлиги ҳақида гапирди. Шеърозийни тилга олди, Румий ва Рўдакийни ёд этди. Сўнг "Ўзбегим" деб куйлади.\nШерали ака саҳнада бўлсин, саҳна ортида журналистлар билан мулоқотда бўлсин, сиёсат борасида бирор нарса демади. Аксинча, мухбирларнинг саволларини "текислаб" ўтарди.\n- Таъбир жоиз бўлса, санъат осмонида ҳамма юлдузлар ҳам узоқ порлай олмайди. Шерали Жўраев ижодининг давомийлиги сабаби нимада?, -сўрадим ҳофиздан.\n- Буни мен билмадим, буни билмадим, Оллоҳ билади. Халқнинг бизни қилган дуолари... Юртимизни бизга бўлган муҳаббати, элнинг бизга бўлган муҳаббати, имконият яратиб бераётганлиги. Ватанимизни, улуғларимизни, катталаримизни, давлат раҳбарларимизни бизга имконият яратиб бераётганлиги ижод қилишга ва гўзал қўшиқлар яратишга имкон яратиб бераяпти. Уни суистеъмол қилмаяпмиз, суистеъмол қилмаяпмиз, - дея урғулайди сўнгги сўзларини Шерали Жўраев.\nҲофиз ўзига Ўзбекистонда чекловлар борасида ҳеч нарса айтмади. Лекин унинг Тожикистондаги шогирдлари сўзларига кўра, "ҳожи ака ҳозир ҳам қийин кунларни бошидан кечирмоқда". Улар концертда куйлаганган мана бу қўшиқни эслатишади:\nБу дунёда топдик толеъ саодат,\nСадоқат топмадик ҳар бевафодан.\nЭлга тинчлик тилаб ҳар тонг Худодан,\nСадоқат йўлида собитқарормиз,\nБиз тўхтаб қолмадик, биз ҳали бормиз...\nШерали Жўраевга энг муҳим саволлармизни беришга улгурмадик - концерт ташкилотчиларининг имоси билан қўриқчилар уни икки қўлтиғидан олдилар-да, журналистлар даврасидан суғуриб олиб чиқиб кетдилар. Лекин ҳофизнинг тожикистонлик шогирдларидан билишимизча, у Самарқанддаги "Шарқ тароналари" фестивалида бу гал ҳам қатнашмас экан. Зийрак тингловчи ҳофиз қўшиғидан нималарнидир илғаши тайин...\nЗоғлару зағчалар боғларга кириб,\nСайрар меваларни тўзитиб тўкиб,\nБулбул гулзорига сайраса қўниб,\nОллоҳга зорланар тунларда туриб.\nСабр қилдик биз бундан ибрат олиб,\nСабр қилдик булбулдан ибрат олиб,\nБиз тўхтаб қолмадик, биз ҳали бормиз,\nБулбуллар ичинда тинмас забонмиз...\nШЕРАЛИ ВА ЎҒИЛЛАРИ\nШерали Жўраевнинг Тожикистондаги бу галги концертининг ўзига хослиги - концертда унинг ўғли Зоҳиршоҳ ҳам иштирок этди.\nБир неча қўшиқни ота-бола биргаликда, бирда жўровоз, бирда галма-гал куйлашди.\nШерали Жўраев ўғилларининг ижоди ҳақида уларнинг ўз йўналиши бўлиши шарт деб ҳисоблайди.\n- Лекин бизнинг мактабимизда кетаяпти улар. Мен уларга айтганман: "ўзингни йўналишингни топасан, ҳаракатингни қиласан!" Мен бирорта ҳам ашула қилиб бермаганман. Менинг эски ашулаларимни айтган, лекин янги қилган ашулаларини манга кўрсатмай телевизорга чиқариб туриб, кейин кўрсатишади.\n- Ман дод деб қоламан индан кейин, дейди ҳофиз кулиб.\n- Лекин менга ёқмаса ҳам одамларга ёқади. Чунки мен ўзимдагини хоҳлайман-да, а улар қанақадир ўзининг нарсасини қўшади.


Ҳунармандлар иши тўхтаб қолгани йўқ - zarnews.uz\nЮртимизда карантин чекловлари эълон қилинган дастлабки кунларда Президентимиз “Ҳурматли ҳунармандлар! Сизларнинг меҳнатингиз, янги-янги ташаббусларингиз ҳозирги вақтда аҳоли бандлигини таъминлашга, албатта, муносиб ҳисса қўшади», деган гаплари уюшмамизга аъзо ҳунармандларни руҳлантирди. Натижада, мана, салкам икки ойдирки, улар уйида ўтириб, мунтазам ҳунармандчилик билан шуғулланмоқда, ёшларга ҳунар сирларини ўргатмоқда ва рўзғорига даромад келтирмоқда.\n- Пандемия шароити фаолиятимизни бироз чеклагани бор гап, аммо уйда бўлсак-да ишлимиз, даромад қиляпмиз, - дейди Ўзбекистон халқ устаси, кулол Холмаҳмат Исматиллаев. – Ўтган вақт давомида қарийб 8 миллион сўмлик кулолчилик маҳсулотлари ясадим. Уйда қолганим кўпдан бери ўйлаб юрган янги услуб - мусаввирлик санъати ва сополчилик касбини уйғунлаштиришни синаб кўриш имкониятини берди. Тўғри, минг йиллар давомида Самарқанд кулоллик мактаби тарихида анъанавий чизма услубларидан фойдаланилган. Бироқ ноанъанавий усуллар, яъни нақшлар ва тасвирлар билан ишлов бериш услуби янгилик эди. Буни амалга оширишда фарзандларим, невараларим ҳам бирдек ҳаракат қилишди: бири сопол идиш ясади, бири юқори иссиқликда қуритди, бири турли шаклдаги сурат ва нақшлар солди. Шунингдек, уй шароитида маҳалламизда яшовчи тўққиз нафар ёшга кулолчилик сирларини ўргатяпман.\nХолмаҳмат ака каби тажрибали усталаримиз саъй-ҳаракати туфайли 2020 йил 15 май ҳолатида уюшмамизга 308 ҳунарманд аъзоликка қабул қилинди ва жами аъзоларимиз 2172 тани ташкил қилмоқда. Қувонарлиси, уларнинг 909 нафари ёшлар. Бундай деяётганимга сабаб бор: аввал шундай ҳолат юзага келгандики, айрим ҳунармандчилик турлари бўйича шуғулланувчи ҳунарманд бармоқ билан санарли ва кекса эди. Бу эса ўша ҳунарнинг давомчиси йўқлиги боис йўқолиб кетиш хавфи кўпчиликни ташвишлантирар эди. Агар мавжуд ҳунармандларнинг ўртача ёши аввал 48-50 ёш бўлган бўлса, эндиликда ўн етти-йигирма ёшли йигит-қизларнинг ҳунармандлар этагидан тутгани, соҳага қизиқиш ортгани боис уларнинг ўртача ёши 40 ёшни ташкил этмоқда. Буни айни кунларда “Уста-шогирд” анъанаси асосида йигирмадан зиёд ҳунар турлари бўйича 643 шогирд мунтазам шуғулланаётганидан ҳам яққол билиш мумкин.\nАйни карантин даврида Ургут туманидаги Ғўс қишлоғида каштадўз Мавлуда Ҳамдамова, Самарқанд тумани Юқори Туркман маҳалласида яшовчи мусиқа асбоблари устаси Бобомурод Ҳайдаров, Иштихон тумани Ўзбекистон маҳалласида яшовчи қуроқчилик устаси Раҳима Ҳакимова уйида ёшларга ўз ҳунар сирларини ўргатмоқда.\n“Ҳунарманд” уюшмаси Самарқанд вилоят бошқармаси бошлиғи.


Дурбек Қўлдош. Cирингизни айтинг, момо (ҳикоя) | www.ziyouz.uz\nБош саҳифа Ўзбек насри онлайн антологиясиДурбек Қўлдош (1949)Дурбек Қўлдош. Cирингизни айтинг, момо (ҳикоя)\nДурбек Қўлдош. Cирингизни айтинг, момо (ҳикоя)\nЧоп этилган 10.06.2016 МуаллифZiyouz.uz\nКатта йўл бўйидаги кўркамгина дарвоза олдига келиб тўхтаган машинадан уч киши тушди: бири – бошига оқ кепка кийган ингичка мўйловли йигит, иккинчиси — сочларини ихчам турмаклаб, қўлида китоб-дафтар солинган сумка тутган ёшроқ аёл ва оқ кител кийган салобатли маҳалла оқсоқоли. Уларни бўй-басти тенг, юз-кўзлари ўхшаш, яғриндор икки йигит илиқ кутиб олишди. Меҳмонлар йўл бўйидаги ариқ четида ранг-баранг очилиб ётган анвойи гулларни ҳавас-ла томоша қилиб, бир зум туриб қолишди… Оқсоқол ҳурсандчилик билан: “Ҳасанбой, меҳмонларни ичкарига ол!” деганди, икковлари ҳам бир овоздан: “Қани, -меҳмонлар, келинглар, ичкарига киринглар!” — деб, мулозамат кўрсатишди.\nМеҳмонлар бирин-кетин ҳовлига кириб боришаркан, ишкомларда новвотдай товланиб турган узумларга, саҳн четида барқ урган садарайҳонларга разм солганларича бориб, катта нақшиндор чорпоя тўрида юзларидан нур ёғилиб ўтирган момо билан сўрашдилар.\n— Сарвибуви! Бу меҳмонлар вилоят телевидениесидан, телевизордан келишди! — деб таништирди оқсоқол. — Сизни зиёрат қилиб, суҳбатингизни олишмоқчи, — деб қўшиб қўйди. Момо мамнун:\n— Ие, жуда яхши бўпти-да. Ҳў анов куни айтаётган меҳмонларинг шулар экан-да… Қани, қани, ўтиринглар болаларим, ўтиринглар! — деб дастурхон атрофига таклиф қилди.\nУлар ёшларига қараб, жойлашиб олгач, момо бош бўлиб, эл-юртга тинчлик-омонлик, тўкин дастурхонларимиз сабабкори — зироат ишларига ривож тилаб, дуога қўл очдилар. Елкасига оппоқ сочиқ ташлаб олган йигитча келиб, одоб билан меҳмонларнинг қўлига сув қуйди.\nСарвибуви мухбир қизнинг қуйироқда ўтириб қолганига кўнгли бўлмай:\n— Қизлардан иккимиз эканмиз. Кел болажоним, тўрга ўт, ёнимга чиқиб ол! — дея, унга ўзи ўтирган гулли барқут кўрпачадан жой кўрсатди. Шу орада момонинг хушрўй келинларидан бири ийманибгина: “Ассалому алайкум, хуш келибсизлар”, деб дастурхон четига чой қўйиб кетди. Момо ўтирганларни дастурхондаги нозу неъматларга таклиф қиларкан:\n— Раис болам, нонни синдир, чойни ўзинг қуй! — дегунча ҳам бўлмай, оқсоқол дарров шаҳарликлар таомилида пиёлага бир қултумдан чой қуйиб, меҳмонларга узатди. Суҳбатнинг “кириш” қисми тугагунга қадар ускуналарини аллақачон созлаб, момо ўтирган тарафга қаратиб қўйган тасвирчи йигит “ҳаммаси тайёр” дегандай, маъноли томоқ қириб қўйган эди, мухбир қиз Сарвибувига юзланиб:\n— Моможон, хўп десангиз энди ишга ўтсак. Мана, бу йил, роппа-роса юзинчи баҳорни қаршилабсиз! Айтингчи, аввало бундай узоқ умр кўришингиз, тетик, бардам юришингиз сири нимада?\nМомо мийиғида кулиб қўяркан:\n— Э, болам-а! Сенга айтсам, бунинг сир-пирини билмадим… Аммо, ишдан қочмадим, бекор қолмадим. Иссиқни иссиқ, совуқни совуқ демай меҳнат қилдик. Айниқса, уруш йиллари… Чолим пронтка кетган, қишлоқда ишга ярағлиқ эркаклар йўқ, бутун иш хотинларга-ю болаларга қолган. “Сув келса симириб, тош келса кемириб” ўтказганмиз у кунларни. Тўғрисини айтсам, ундан кейин ҳам осон бўлмади… Кетмон чопдим, сув қўйдим, пахта тердим, қурт боқдим, сигир соғдим… Шу орада уч ўғил, икки қизни катта қилиб, қаторга қўшдим. Ҳа, меҳнатимиз кўп оғир эди-ю, лекин роҳати оз эди… Бироқ ҳалолидан топганларимизнинг борига шукр қилиб, хотиржам яшаб келдик… Болажонларим, шукр қилайлик, шукр! Сизлар бахтли экансиз! Ота-буваларингиз бир умр орзу қилган ажойиб замонларда яшаяпсизлар!\n— Моможон, қисматни қаранг, ҳаётингизни куч-қувватга тўла, олтин даври оғир ва машаққатли меҳнат билан ўтибди… Айтинг-чи, ўша йилларда орден ё медаллар билан ҳам тақдирланганмисиз?\n— Беришмаган, десам ёлғон бўлади, болам. Беришган. Бир марта “Мусобақада ғолиб бўлдингиз” дейишиб, бир варақ сарғишроқ қоғоз, кейин,.. қайси йил эди… эсимдан чиқиб турибди, кирмошин беришган…\n— Моможон, отахон бормилар?\n— Чолимми? Бор эди, жон болам, бор эди. Бевафо, ташлаб кетди… — деганча, худди зорланиб йиғлаётгандай, рўмолини учини кўзларига босиб-босиб қўйди. Мухбир қиз тушунмагандай бўлиб оқсоқолга қараганди, у киши:\n— Раҳматли Жўрабой отани бутун вилоят танирди!… Чолу-кампир жуда иноқ-иттифоқ яшаганлар. Отахон катта миришкор боғбон эдилар. Икки-уч йил бўляпти дунёдан ўтганларига. Ҳали кўчада кутиб олган Ҳасан-Ҳусанларнинг каттаси, ҳозир ўша ота яратиб кетган боғда фермер! — деб изоҳ бериб қўйди.\n— Момо, бир нарсани сўрагим келяпти, айтинг-чи, мана бу данғиллама уй-жойларни қачон қургансизлар?\nСарвибуви ички қониқиш билан жилмайиб қўяркан:\n— Қачон бўларди, болам… Ҳасанбойим фермер бўгандан кейин-да! Қара, бир пайтлар… сапхоз даврийди. Томимиз эскириб, чакка ўтадиган бўп қолганди… Чолим раҳматли идораларга ариза қилиб юриб, бир йилдан кейин саксонта шипирни зўрға олгандик… Мақтаняпти демагину, буёғини сўрасанг, Ҳасанбойим бултур маҳаллага чойхона билан ҳаммом ҳам қуриб берди!\nОқсоқол “Барака топгур, қўли очиқ бола”, деб момони сўзларини тасдиқлаб бош ирғаб қўйди.\n— Моможон, қаердан келин бўлиб тушгансиз?\nМомонинг ёшлик даврлари ёдига тушиб, қалби жўшиб кетдими, нурли кўзларини порпиратиб:\n— Мени ҳамма шу қишлоқлик деб ўйлайди, асли, Экин-тикинликман! Бориди-ю, номи кетган мироб — Тўйчибой ака деган одамнинг кенжа қизи эдим-да! Қара-я, умрни ўтишини! От-аравада келин бўлиб шу ҳовлига тушиб кеганимгаям кеч кузда саксон уч йил бўларкан! — деганча, бироз қуруқшаб, томирлари бўртиб турган табаррук қўллари билан рўмолини тўғрилаб қўйди.\nМухбир қиз ҳаяжонли табассумини яширолмай, қўли билан лабларини беркитаркан, яна сўради:\n— Невара-чеваралар нечта, моможон?\n— Тўғрисини айтсам, болам, саноғини билмийман. Аммо, ҳаммасини танийман!\nБир пайт, қаердандир машҳур ҳофиз Орифхон Ҳотамов ижро этган “Дилраболардан” қўшиғи эшитилиб, ҳамма бир-бирига қараб жимиб қолди… Момонинг қўл телефонидан экан. Сарвинисо буви шошилмасдан, камзулининг ички чўнтагидан телефонини чиқарди-да, битта мурватини авайлаб босиб, қулоғига олиб келди. Кейин, пастроқ овозда “Ҳа болам, йўқ, йўқ! Ҳаммаёқ етарли… Сен бемалол ишингни қиловур! Албатта, албатта, хўп, бўпти болам”, деб ўчириб, яна жойига солиб қўйди. Кейин ҳайрон бўлиб, тикилиб қолган меҳмонларга қараб:\n— Неварам, Ҳасанбой. Нима камчиликлар бор, меҳмонлар қуруқ чиқиб кетишмасин! Хорижликларни эртароқ кузатсам-ла, етиб бораман, деяпти. Уни ҳам меҳмон босибди. Чет элликлар билан мева-чевани бонкага қамайдиган омбор қуришяпти. Шу болам билан гаплашоламан, холос, — деб соддалик билан даврадагиларга қараб, кулиб қўйди.\nМухбир қиз қизиқиб:\n—Ашулани ким ёздириб берган, момо? – деб сўради.\n— Ким бўларди, Ҳасанбойим-да! Оподадасининг энг яхши кўрган қўшиғи шу! Раҳматли чолим мазза қилиб эшитарди… Пластинкасиям бор! — деб қўйди ғурур билан.\nҚисқа “лирик чекиниш”дан кейин мухбир қиз момони яна саволга тутди:\n— Моможон, суйган таомларингиз ҳам бордир?\n— Бор, болам, бор! Тўхта, қизим! Ҳадеб икковимиз гаплашиб, қолганлар зерикиб қолишмасин. Қани, дастурхонга қараб, олишиб ўтиринглар, деганди ҳамки, ҳовлига чопқиллаганича, қўлида бир нима ўроғлиқ тугунча кўтариб, беш-олти ёшлардаги болакай кириб келди. Тўғри бориб, тугунни момога тутқазаркан:\n— Энажон! Дилшод ошнамни аяси бериб юборди, нон ёпган эканлар, бу сизга, — деб қўйди. Момо унинг югуриб ўйнаганидан терлаб — қизариб кетган ёқимтой юзига меҳр билан боқаркан:\n— Азизбек! Салом қани? — деганди, хижолатдан ерга қараб олган болажон шоша-пиша қўлларини кўксига қўйиб меҳмонларга бош эгиб салом берди-да, пириллаганча кўчага чиқиб кетди.\n— Ҳасанбойнинг кичиги. Бу йил мактабга боради. Ўқишни ўрганиб олган! Умрингни бергур, олов! Отаси путболга берди. Зайниддин қиламан деяпти, — деб қўйди ортидан.\nОқсоқол тугунни очиб, эндигина тандирдан чиққан иссиқ нон билан устидаги сомсаларни аввал момога кейин, бошқаларга тутди.\nМеҳмонлар ўз насибаларини тановул қилишиб олгач, момо, сўзини давом эттириб, Дилшодбекнинг онасини “оқибатли аёл” деб мақтаб, қишлоқда бундай аёллар кўплигини таъкидлаб қўйди.\n— Нимага келувдик?.. Ҳа, дарвоқе, гўшман кўпам ишим йўқ! Сигиримиз бор. Сут-қатиқ, ошқовоқ, тармева, кўкат, зоғора нон, гўжа ош жони-дилим. Кейинги пайтларда кўпчилик нимагадир қора нон, зоғорани емай қўйишди! Майли-ю, қаерга борсанг оқ нон, ширинлик, пишириқ — “пирожний” дейишадими-ей! Одамлар, мунча ўч бўлишмаса шу нарсаларга!.. Улар кўзимга бироз семириб кетаётгандай… Биз, яқиндаям майиз, ўрик қоқи, асал, шиннини ширинлик дердик. Кўнгилгаям урмайди, тангаям пойда!\n— Моможон, ёшлигингизда биронта касаллик билан оғриганмисиз?\n— Касал бўлиб ётганимни эслолмайман. Ҳозирам, мабода тумов-пумов деган нарса илашгудай бўлса, қоқирим билан “қувиб соламиз”. Исириқ, аччиқтош, наъматакни узмаймиз. Худога шукр, болларим ҳам худди ўзимга ўхшаган қайроқи бўлишди… Касаллик қурсин! Касалликдан гапирма, жон болам! Энди, мен сенга айтсам, ёмон касалликлар ҳам бўлган. Ўзими билганим: аксари, бойди боласи дангаса бўлса, юрагини ёғ босиб қолиб, хомсемиз дўлта, хапақон, ишёқмас-такасалтанглар чиллашур, мечал… пала-партиш, нафси ёмонлар юракбуруқ ё сўлқи бўп қолишарди…\nМухбир қиз бу номларни биринчи бор эшитаётганидан, қулоғига кирганини, “кейин билиб оламан” деб, шоша-пиша қоғозга тушириб қўя қолди.\n— Раҳмат, моможон! Соғ бўлинг! Омон бўлинг! Аллоҳ ёрлақаган экансиз! Энди, Худо хоҳласа, юз бирга кирганингизда, юз кўришишга келамиз, — деб тургани ижозат сўраётганди, Сарвибуви қатъият билан:\n— Йўқ! Унақаси кетмайди!.. Ўзинглар энди келдинглар. Яна бир пас ўтирасизлар, — Ҳасанбойим эшитса хафа бўлади,.. — деганча келинига буюрди:\n— Умидахон! Аввал, ҳамма акаларингизни, опаларингизни чақиринг! Меҳмонлар билан эсталикка расмга тушамиз! Кейин, қўлга сув қуйинг! Ош ҳам дам еб қогандир…\nОқсоқол момонинг юракдан чиқариб қилаётган таклифини қувватлаб:\n— Қишлоқда бировникига келган меҳмон қуруқ чиқиб кетса, айб бўлади, — деб қўшиб қўйди.\nМомонинг фарзандлари нариги ҳовлида топшириқни кутиб, одоб сақлаб турган эканлар, биргина “ҳўйт” дейишлари биланоқ, чорпоя атрофини чеҳралари бир-бирига ўхшаш, катта-кичик қоракўзлар, ясаниб олган қиз-жувонлар ўраб олишди…\nШу пайт, кутилмаганда бир йигит кўча-дарвозадан чопқиллаганча, қўлида янги газета билан кириб кела бошлади…\nМомога кўзи тушгач бор овозда:\n— Бувижон, буви! Суюнчи беринг! Суюнчи! Сизга медал берилибди! Мана, газетада Президент фармони чиқибди! — деганча келиб момонинг қўлларини олди. Ҳамма, бирданига юз-кўзларида қувонч Сарвинисо момога қараб қолишганди…\nМомо, ажин босган фариштали юзларига оқиб тушаётган қувонч ёшларини артаркан, атрофдагиларга қараб:\n— Қарайлар-а! … Юртбошимиз мениям таниркан-да!.. — дея олди холос.\n«Ўзбекистон адабиёти ва санъати» газетаси, 2014 йил 34-сон\n← Аввалги Аввалги Холиёр Сафаров. Оқибат (ҳикоя)\nКейинги → Кейинги: Саҳрои кабир ғаройиботлари


НТС директори Оксана Малеваная: 2005 йил 24 мартида содир бўлган ҳодисани «инқилоб» деб айтолмайман - Фарғона.Ру ахборот агентлиги\n15:01 msk, 10 Июль 2020\nНТС директори Оксана Малеваная: 2005 йил 24 мартида содир бўлган ҳодисани «инқилоб» деб айтолмайман\n13.03.2006 14:37 msk\nСуратда: Оксана Малеваная\n© Д. Кислов фотоси, Фарғона.Ру\nҚирғизистон президентининг ўтган ҳафтада эълон қилинган фармонига мувофиқ 24 март давлат байрами ва дам олиш кунига айлантирилди. Ўша куни Бишкек ва бошқа йирик шаҳарларда тантанали намойишлар, концертлар, ярмаркалар, бошқа кўнгилочар тадбирлар бўлиб ўтади. Шунингдек, Қурмонбек Бакиев Қирғизистон пойтахтидаги оммавий талончилик чоғида моддий зарар кўрган фуқароларга товон тўлаш имкониятини қараб чиқишни буюрган. Бироқ бу билан жабр кўрган минглаб бизнесменларнинг оғири енгил бўлмайди. Мамлакатнинг бошқа кўплаб фуқаролари ҳам ўтган йили март ойида айнан нима содир бўлганини ҳалигача тушунолмайдилар.\nАсқар Ақаев ҳокимияти ағдарилганидан кейин Қирғизистонда нима ўзгарганини тушуниш мақсадида биз Қирғизистондаги НТС мустақил телерадиокомпанияси директори Оксана Малеванаяга мурожаат қилдик. Шундай бўлганки, Ақаев даврида канал туғилиш арафасида бўлган, кўрсатувларни узатиш учун лицензия эса айнан 24 март куни олинган. «Афтидан, ўша куни рухсатномага имзо чекиши керак бўлган киши эндиликда ҳеч нимадан қўрқмасам ҳам бўлаверади, дея қарор қилган кўринади», - дейди телерадиокомпания директори.\nБугунги кунда НТС икки тилда мамлакатнинг олти вилоятида кўрсатувларини эфирга узатади ва энг тезкор янгиликларни беради. Бироқ инқилобдан кейинги даврда НТС турмуши осон кечмади. Жорий йилнинг 10 февралида «аксилпрезидентона» янгилик лавҳасидан аччиқланган пойтахт прокурори телеканал раҳбарияти номига махсус ажрим чиқарди. Бишкек прокуратурасига кўра, НТС ўз дастурида «дастлабки текширувдан ўтмаган, фактлар ва далиллар билан тасдиқланмаган материаллар»дан фойдаланган ҳолда ОАВ ҳақидаги қонунчиликни бузган.\nФарғона.Ру: - Оксана, Бишкек прокуратурасининг бир неча ОАВ, жумладан, НТСни огоҳлантириши билан боғлиқ воқеа нима билан тугади? Прокуратура «босқини» бу бир марта олинган тадбирми ёки анъанага айланиб бўлдими?\nОксана Малеваная: - Униси ҳам, буниси ҳам эмас. Бу шунчаки одат. Ўтган ўн беш йил мобайнида (айниқса, охирги беш йил) ҳокимият қандай йўл билан бўлса-да, оммавий ахборот воситаларига таъсир кўрсатишга уриниб келди. Бу баъзан нафис, баъзан қўпол шаклда бўларди. Охирги пайтларда кўпроқ бесўнақайларча ҳаракатлар кузатилаяпти.\nФарғона.Ру: - «Инқилоб»-чи, ахир у ҳокимиятнинг ОАВ билан бўлган муносабатларининг ўзгаришига таъсир қилиши керак эмасмиди?\nОксана Малеваная: - Агар инқилоб ҳақида гаплашмоқчи бўлсангиз, бошқа одам билан гаплашганингиз маъқул. 2005 йил 24 мартидан бери ҳеч қанақа ростмана инқилобий ўзгаришларни кўрганим йўқ ва бу кунни мен «инқилоб куни» деб айтолмайман.\nФарғона.Ру: - Бироқ сизнинг каналингиз 2005 йилнинг 24 мартида ташкил топган. Демак, телекомпаниянинг пайдо бўлишида айнан инқилобдан миннатдор бўлишингиз керак эмасми?\nОксана Малеваная: - Аслида, «24 март» содир бўлишида тўқсон тўққиз фоиз оммавий ахборот воситаларининг хизмати бор. Ҳатто ҳокимиятнинг ариғини чопган ОАВнинг ҳам. Ҳозирча мен қоғозда акс этган янги конституцион тамойилларнинг амалга ошганини кўрмас эканман, солиқчиликнинг янги тизими жорий қилмас экан, янги шаффоф кадрлар сиёсатига ва расмийларнинг коррупция билан курашиш истагига гувоҳ бўлмас эканмиз, 24 март куни «инқилоб» содир бўлди, деб айтолмайман, гарчи бу жараёнда ўзим анча фаол иштирок этган бўлсам ҳам.\nФарғона.Ру: - Каналингизда неча киши ишлайди?\nОксана Малеваная: - Айни дамда саксон киши.\nФарғона.Ру: - Қирғизистонда цензура мавжудми?\nОксана Малеваная: - Мен «сўз эркинлиги» деган нарсага скептикларча муносабатдаман. Нима учун эркинлик ва нимадан эркинлик? Ким учун ва кимдан? Дейлик, НТС нодавлат оммавий ахборот воситаси. Аммо бизнинг муассисларимиз бор, улар олдида биз ўз фаолиятимиз учун жавобгармиз. Албатта, муассисларимизнинг фаросати анча холис материаллар беришимизга имкон беради. Биз бошқа ҳар қандай мустақил ОАВ каби, энг аввало, томошабинларимиз ва тингловчиларимизга ёқишимиз лозим. Шунинг учун биз давлат ОАВ бераётган материаллардан сифат жиҳатдан фарқ қилувчи материаллар қилишга ҳаракат қилаяпмиз.\nДавлат томонидан цензура дегани, албатта, йўқ. Аммо назокатли ҳамкорликни ҳам кўрамаяпмиз. Бизга тез-тез Оқ уйдан қўнғироқлар бўлиб қолади, амалдорлар «Шу материални олиб қўйсангиз!», - дея илтимос ёки талаб қиладилар. Шунда мен уларга: «Давлат телевидениесига қўнғироқ қилаяпман, деб ўйлаб адашдингиз шекилли», - дея жавоб қайтараман. Бунақаси бўлиб туради. Аммо бунинг ҳам биз учун фойдаси бор.\nФарғона.Ру: - Каналингиз кўрсатувлари ичидан рейтинги энг юқори бўлгани қайси?\nОксана Малеваная: - Янгиликлар. Каналимизни ижтимоий-сиёсий кўрсатувлар берувчи канал ўлароқ биламиз. Биз бевосита эфирда ишлаймиз ва кунига беш маҳал янгиликлар қўямиз – иккитаси қирғиз тилида ва учтаси рус тилида. Бу бизнинг мамлакатимиз учун жуда зўр, деб ўйлайман.\nФарғона.Ру: - Телеканалингизнинг ўзига хос услуби нимада?\nОксана Малеваная: - Биз студияга ҳар доим турли қарашдаги кишиларни олиб келишга ҳаракат қиламиз. Яқинда мен бир сиёсатшуноснинг «сизнинг кимлигингизни аниқлай олмаяпмиз», деганини эшитиб хурсанд бўлдим. Агар «Пирамида» юз фоиз «аксилбакиевчи» бўлса, бошқа бир канал «бакиевчи» бўлса, бизга ҳеч ким бунақа ёрлиқларни ёпиштиролмайди. Бу бизнинг нейтраллигимизни тан олишдир. Бизни яхши кўрадиларми-ёмон кўрадиларми, биз билан ҳисоблашаётганлари аниқ.\nФарғона.Ру: - Режаларингиз ҳақида гапириб берсангиз.\nОксана Малеваная: - Бир ҳафтадан кейин рус ва қирғиз тилларида «Нуқтаи назар» ток-шоусини йўлга қўямиз. Бунда томошабинлар, қарама-қарши икки томон ва олиб борувчи бўлади.\nБиз қўшниларимиз, жумладан, қозоғистонликлар ва тожикистонликлар турмушини ҳам кенгроқ ёритмоқчимиз. Бундан ташқари, келажакда биз Марказий Осиёда биринчи бўлиб ток-радио ташкил этмоқчимиз.\nДаниил Кислов суҳбатлашди, Бишкек, 6 март 2006 йил


Ёпиғлиқ қозон ёпиғлигича қолди...ми?\n“Ҳьюман райтс уотч” ташкилоти БМТнинг Инсон ҳуқуқлари кенгашини Андижон воқеаларидан сўнг Ўзбекистон ҳукуматига тегишли чора кўришга қаратилган даъвосини билдириш имкониятини қўлдан бой беришда айблади.\nКенгашнинг Женевадаги йиғилишида унга аъзо 47 мамлакат вакиллари инсон ҳуқуқларининг топталиши, зўравонликлар, қийноқларни муҳокама қилиши ҳамда Ўзбекистондаги инсон ҳуқуқлари билан боғлиқ вазиятига ҳам тўхталиниши кутилаëтган эди. Кутилган муҳокамаларнинг барчаси ëпиқ эшиклар ортида ўтгани, қолаверса, кўтарилган муаммоларга жиддий эътибор берилмагани билдирилмоқда.\n“Ўзбекистондаги инсон ҳуқуқлари билан боғлиқ вазиятни ошкора муҳокама қилишга розилик бериш ўрнига Инсон ҳуқуқлари кенгаши вазиятни ëпиқ эшиклар ортида ўргана бошлади. Биз кенгашнинг Ўзбекистондаги инсон ҳуқуқлари аҳволига чуқурроқ эътибор беришини кутаëтган эдик. Бу ерда Ўзбекистондаги вазиятдан хавотир билдираëтган кўплаб иштирокчилар бор. Аммо кенгаш уларнинг чиқишларни биз кутгандек эътиборга олмагани яхши иш бўлмади”, - дейди Женевадаги йиғилишни кузатаётган ҲРУ ходимаси Пэгги Ҳикс.\n“Биз Ўзбекистондаги вазият ëпиқ эшиклар ортида эмас, аксинча, очиқ тарзда муҳокама қилинишини кутаëтган эдик, - деди гапида давом этиб ҲРУ ходимаси. – БМТ Инсон ҳуқуқлари комиссияси кенгашга айлантирилгандан кейин унинг тузилмалари тўлақонли ишга тушгани йўқ. Албатта, бу Ўзбекистондаги вазиятга эътибор қаратмаслик учун узрли сабаб бўлиши керак эмас. Шунинг учун нима бўлмасин кенгаш ўз вазифасини бажариши керак. Биз эса Ўзбекистондаги ҳуқуқ фаоллари билан яқин ҳамкорликни давом эттирмоғимиз лозим”.\nЖеневадаги мажлисда қатнашган Инсон ҳуқуқлари халқаро федерацияси ходими Антуан Мадле эса “Озодлик”ка берган интервьюсида Андижон воқеаларидан сўнг Ўзбекистондаги инсон ҳуқуқлари билан боғлиқ вазият анча ëмонлашгани ҳақида Женевада гапирилганини маълум қилди.\n“Ўзбекистондаги вазият анча аянчли ҳолга тушган. Асосан, (мажлисда) Андижон воқеалари, унинг оқибатлари, кенг кўламли қатағонлар ўтказилаëтгани тилга олинди. БМТнинг инсон ҳуқуқлари бўйича олий комиссари Луиза Арбур кенгашга Ўзбекистонга халқаро кузатувчилар юбориш ва Андижон воқеалари юзасидан ўтказиладиган мустақил текширув натижалари оммага эълон қилиниши таклифи билан чиқди”, - деди А.Мадле.\nШуниси қизиқки, Ўзбекистоннинг БМТдаги вакили А.Мадленинг гапларини инкор этди. У Женева анжуманида Андижон воқеалари юзасидан маъруза қилинганини ҳам инкор қилди.\nЎзбекистоннинг БМТдаги вакили мамлакатдаги вазиятнинг ëпиқ эшиклар ортида муҳокама қилинишига Ўзбекистон томони сабабчи эмаслигини, балки кенгаш шундай қарорга келган бўлиши мумкинлигини таъкидлади.\nЎзбекистон инсон ҳуқуқлари жамиятининг муҳожиратдаги раҳбари Толиб Ёқубов ҳам Женева анжуманида иштирок этди. У кенгаш вакилларининг Ўзбекистондаги вазиятга етарлича эътибор бермаганини тасдиқлади.


— Мамлакатимизда тайёр маҳсулот ишлаб чиқариб, янги иш ўринлари яратаётган тадбиркорларга ҳар томонлама ёрдам берилмоқда, — дейди МЧЖ раҳбари А. Исломов. — Буни корхонамиз мисолида ҳам кўриш мумкин. Фойдаланаётган биномизни 600 миллион сўм инвестиция киритиш шарти билан "ноль" қийматда олдик. Бунинг ўзи бизга катта имконият бўлди. Бинога тўланиши керак бўлган маблағни замонавий асбоб-ускуна ва технологиялар харид қилишга йўналтирдик. 35 та ишчи ўрни яратиб, бир йилда 2 миллиард сўмга яқин маҳсулот тайёрлаяпмиз.\nТиниб-тинчимас тадбиркор фақат ишлаб чиқариш эмас, қурувчилик билан ҳам шуғулланади. Нурота тумани марказида лойиҳа қиймати 3,3 миллиард сўм бўлган банк биносини ҳам барпо этди. Бунда қўшимча 40 та янги иш ўрни яратилгани корхонанинг аҳолини ижтимоий муҳофаза қилишга асосий эътибор қаратаётганидан далолатдир.


Россия президент сайловида 8 номзод беллашади\n25 июн 2022, Тошкент вақти: 03:13\nРоссияда 18 мартга белгиланган президент сайловида 8 номзод беллашади. Сайловда жорий президент Владимир Путин қайта сайланиши кутилмоқда.\n8 февраль куни Россия Марказий сайлов комиссияси «Гражданская инициатива» партияси номзоди Ксения Собчак ҳамда «Коммунисты России» вакили Максим Сурайкинларни расман номзодлар қаторига қўшди.\nБўлажак сайловларда Путин, Собчак ҳамда Сурайкиндан ташқари «Яблоко» партиясидан Григорий Явлинский, «Партия роста» номидан ишбилармонлар вакили Борис Титов, «Российский общенародный союз» номидан Сергей Бабуринлар номзод бўлади.\nШунингдек, президентлик курсисига даъвогарлик қилаëтган яна икки номзод ЛДПР етакчиси Владимир Жириновский ва КПРФ вакили Павел Грудинин парламент партиялари намояндаси сифатида ўз тарафдорлари имзосини йиғиш талабидан озод этилиб, расман рўйхатга олинган.\nРоссия президент сайловида мухолифатчи Алексей Навальний ҳам номзодини қўйишга уринди. Аммо Марказий сайлов комиссияси Путиннинг бу ашаддий танқидчисини рўйхатга олишдан бош тортди. Шу сабаб Навальний ўз тарафдорларини сайловларни бойкот қилишга чақириб келади.


iPhone савдоси Apple'га бозордаги нуфузини қайтарадими? - Terabayt.Uz\niPhone савдоси Apple'га бозордаги нуфузини қайтарадими?\nТайваннинг TrendForce тадқиқот компаниясининг маълум қилишича, 2017 йилнинг тўртинчи чорагида Apple рақиби Samsung'га қараганда кўпроқ смартфон сотишга муваффақ бўлади.\nTrendForce таҳлилларига кўра, йилнинг сўнгги чорагида смартфон бозорида сотиладиган жами смартфонлардаги iPhone улуши 19,1% га ошади. Samsung бу чоракда бозорда сотилган 18,2% "ақлли телефон"ларга эгалик қилади. Шунингдек, етакчи бешликдан Хитойнинг Huawei, OPPO ҳамда Xiaomi смартфон брендлари ўрин эгаллайди.\nЖумладан, жаҳон бозорида сотилган смартфонларнинг 10 фоизидан ошиғига Huawei, 7 фоизига OPPO ҳамда 6 фоизидан зиёдига Xiaomi эгалик қилиши кутилмоқда.\nSamsung тўртинчи чоракда iPhone X билан рақобатда ғолиб келиш учун асосий эътиборини флагман смартфонларини ишлаб чиқаришга қаратади. TrendForce'га кўра, Samsung мазкур чоракда 77 млн дона смартфон сотади. Бу эса 3-чоракдаги савдодан 5% га кам дегани.\nНатижалар ўзини оқлайдиган бўлса, Apple йилни таассуротли муваффақият билан якунлайди. Samsung асосан ўрта ва ҳамёнбоп нархли смартфонлар сотишса, Apple компанияси iPhone 8, 8 Plus ҳамда "Х" моделларидан катта фойда олади.\n#Apple iPhone 8 #iphone X


'Ҳар йили жаҳонда Италия ҳудудига тенг деҳқончилик ерлари йўқотилаяпти' - BBC News O'zbek\n'Ҳар йили жаҳонда Италия ҳудудига тенг деҳқончилик ерлари йўқотилаяпти'\nБирлашган Миллатлар ташкилотининг етакчи озиқ-овқат маҳсулотлари бўйича эксперти жаҳон бўйлаб кичик фермерлар ўзларининг ерларидан ажралаётгани оқибатларидан огоҳлантирган.\nЭксперт Оливер де Шаттер фермерларнинг ерларини йўқотаётганига уч омил сабабчи бўлаётганини айтган.\nБулар йирик корпорациялар, атроф-муҳит деградацияси ҳамда урбанизация муаммоларидир.\nОливер де Шаттер бу муаммоларни кичик миқёсдаги ер эгалари учун "портловчи коктейл омиллар" деб атаган.\nЖаноб Шаттер ишонишича, саноат миқёсининг кенгайиб бораётгани, шаҳарларнинг янада йириклашаётгани оқибатида қишлоқ аҳлига тобора кам ер қолаяпти, фермерлар шунда ҳам кўп ҳам унумдор бўлмаган заминларда деҳқончилик билан шуғулланишга мажбур бўлмоқдалар.\nБМТ эксперти Оливер де Шаттер огоҳлантиришича, ҳар йили жаҳонда Италия ҳудудига тенг деҳқончилик ерлари йўқотилаяпти, бу эса ярим миллион кичик фермерлар, балиқчилар ва мулкдорлар оч қолишини англатади.\nБундай хавотир айниқса ривожланаётган мамлакатлардаги ердан фойдаланиш борасидаги катта баҳсу-мунозараларнинг таркибий бир қисмидир.\nСўнгги йилларда Африка ҳамда Осиё қитъаларидаги қатор мамлакатларда кўплаб ерлар йирик миқёсдаги фермерлар ёки саноат тасарруфига ўтказилгани кузатилди.\nБундай лойиҳаларни дастакловчиларнинг даъволарича, бу билан иқтисодий кенгайишга эришилади, кичик фермерлар билан эса бунга эришишнинг имкони йўқ.\nАммо бошқаларнинг ишонишича, аслида кучсиз бошқарув ҳамда коррупция туфайли яхши, унумдор ерлар олди-бордилар манбасига айланаяпти, бунинг оқибатида қишлоқ одамлари рўзғор тебратадиган заминларидан мосув бўлаяпти.\nЎзбекистон ҳукумати ҳам ердан самарали фойдаланиш важи билан фермерлар ерларини йириклаштириш сиёсатини бошлаган, оқибатда кўплаб деҳқонлар ишсиз қолган.\nАна шундай ўзининг кичик фермер хўжалигидан айрилган инсонлардан бири - жиззахлик инсон ҳуқуқлари фаоли Маъмур Азимов.\nБиз у билан ерларни кичик фермерлардан йирик фермер хўжаликлари тасарруфига ўтказилиши оқибатлари ҳақида суҳбатлашдик.\nДаставвал ундан, бу тадбирни расман қандай изоҳлашди, деб сўрадик.


Аниқ қиймат = мулк – мажбуриятлар\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Аниқ қиймат = мулк – мажбуриятлар\nБойлик деганда маънавий ёки руҳий эмас, моддий бойликни назарда тутяпман. Инсон бойлигининг мезони борми? Аукциондан сотиб олинган чиройли рақамли, ойналари қора қилинган “Каптива”ларда юриб, қиммат ресторанларда овқатланса, у бой ҳисобланадими? Ишга тушлигини ўзи билан олиб бориб, жамоат транспорти ёки велосипедда ишга қатнаса-чи, у камбағалми?\nБойлик юқоридаги каби ташқи омиллар билан эмас, балки оддий математик усул билан ҳисобланиши керак. Бунинг учун инсоннинг “аниқ қиймати” (Net Worth) ҳисоб-китоб қилинади. “Форбс” ва шунга ўхшаган турли рейтингларни қарасангиз, улар одамларнинг бойлигини айнан шу аниқ қиймат асосида баҳолайдилар.\nАниқ қиймат қандай ҳисобланади? Бу жуда осон, бор активларингиз ёки мулкингиздан (assets) ҳамма мажбуриятларингизни (liabilities) олиб ташлаганингизда қоладиган миқдор сизнинг аниқ қийматингиздир.\nФараз қилайлик, қўлингизда 500 минг, банк ҳисобингизда 5 млн. сўмингиз ва бозор қиймати 40 млн. сўм бўлган “Спарк”ингиз бор. Сентябрда дўстингизга 5 миллион сўм қарз берган эдингиз. Яна номингизда бозор нархи 190 млн. бўлган 2 хонали квартирангиз бор. Умумий мулк қийматингиз – 240,5 млн. сўм. (рақамлар реал ҳаётга тўғри келмаслиги мумкин).\nЮқоридагилардан ташқари, уй харид қилиш учун 2 йил олдин қариндошлардан олган қарзингиз ҳозир 100 млн.га тенг. Машина олаётганда 25 млн. қарз кўтаргансиз. 4 ой олдин кредитга ошхона техникаси олган эдингиз. Кредитнинг ҳозирги миқдори 3 млн. сўм, умумий мажбуриятларингиз миқдори – 128 млн сўм.\nАниқ қийматингиз = 240,5 млн. – 128 млн. = 112.5 млн.\nБу рақамни сақлаб қўйинг ва ҳар ой ёки бир неча ойда аниқ қийматингизни ҳисоблаб, кузатиб боринг. Вақт ўтиши билан аниқ қийматингиз, яъни бойлигингиз ошиб бормоқдами ёки камаймоқдами? Камаяётган бўлса, кирим-чиқимларингизни қаттиқроқ назорат қилишингиз керак. Кўпаяётган бўлса, унинг янада тезроқ кўпайиши учун нималар қилишингиз кераклиги ҳақида ўйлаб кўринг.\nБу орқали сиз, агар бўлса, қарзларингиздан қанчалик тез қутула олишингиз, мақсад қилган режаларингизга қанчалик тез эриша олишингиз, топаётган пулингиз ва қилаётган харажатларингиз қанчалик молиявий аҳволингизга тўғри келишини аниқлаб оласиз.\nСиз ўзингизнинг аниқ қийматингизни биласизми? Билмасангиз, зудлик билан қўлингизга қоғоз ва қалам олиб (ёки Excelни очиб), тепадаги формула асосида аниқ қийматингизни ҳисоблаб чиқинг.\n“Дўппини ерга қўйиб” блогидан олинди.


ЎзА - Тошкент давлат аграр университети профессори мамлакатимизда зайтун, зиғир, кунжут, сафлор (махсар) етиштириш ва хорижга ёғ экспорт қилиш имкониятлари ҳақида гапирди\n02.02.2017 14:58 Чоп этиш версияси\nПрезидентимиз Шавкат Мирзиёевнинг 2016 йил 30 декабрь куни мамлакатимизнинг етакчи олимлари билан учрашувида илм-фан ва ишлаб чиқариш интеграциясини янада мустаҳкамлаш борасидаги долзарб масалалар, уларни ҳал қилиш йўллари ҳақида очиқ фикрлашиб олинди.\nБу мамлакатимизда илмий-инновацион потенциалнинг янги ривожланиш динамикасига асос солинаётгани билан тарихий аҳамиятга эга. Қолаверса, жаҳон иқтисодий инқирози давом этаётган, табиий ресурслар учун кураш кескинлашаётган ҳозирги мураккаб глобаллашув даврида Ўзбекистон илм-фан ва инновацияларни тараққиётга эришишнинг муҳим омили сифатида танлаб олганини кўрсатди.\nМамлакатимиз олимлари мазкур учрашувда билдирилган фикр-мулоҳазаларни чуқур ўрганиб, ўзларининг амалий таклифларини билдирмоқда. Ўзбек ўрмончилик мактабининг таниқли вакилларидан бири, Тошкент давлат аграр университети профессори Абдухалил Қайимов бу борада ЎзА мухбирига қуйидагиларни сўзлаб берди.\n– Халқимиз қадим-қадимдан водийларда, катта сув манбалари – дарё ва анҳорлар атрофида яшаб келган, яъни ўтроқ, жамоа бўлиб ҳаёт кечириш турмуш ва тафаккур тарзимизга чуқур ўрнашган, – дейди А.Қайимов. – Бу, ўз навбатида, деҳқончилик маданияти ривожида, илм-фан ютуқларини амалиётга татбиқ этишда муҳим асос бўлмоқда. Истиқлол йилларида мамлакатимизда фан ва ишлаб чиқариш интеграцияси мустаҳкамланаётгани барча соҳа каби қишлоқ хўжалиги тараққиётида ҳам муҳим омил бўлиб хизмат қилмоқда.\nЭсимда, Шавкат Мирзиёев 2010 йили Тошкент давлат аграр университетида бир гуруҳ олимлар билан учрашувда боғдорчилик ва узумчиликни ривожлантириш масаласини давлат сиёсати даражасида кун тартибига қўйди, интенсив боғлар яратиш борасида олимларнинг фикр-мулоҳазаларини тинглади.\nКўп ўтмай мамлакатимиз бўйлаб қақраган, деярли унумсиз ерларни ўзлаштириш, пакана ва яримпакана дарахтлардан иборат инновацион технологияли интенсив боғлар барпо этишга киришилди. Чунки интенсив боғ иккинчи йилиёқ гектарига 2-5 тоннадан ҳосил беради. Ундан учинчи йили 10 тоннагача, тўртинчи йилдан 50 тоннадан зиёд мева етиштириш мумкин. Бу маҳаллий боққа нисбатан 2-3 баробар кўп ҳосил дегани. Буларнинг натижасида биргина 2016 йилда мамлакатимизда 3 миллион тонна (2015 йилга нисбатан 10,8 фоиз кўп) мева, 1,7 миллион тонна (9,9 фоиз кўп) узум етиштирилди.\nБМТнинг Озиқ-овқат ва қишлоқ хўжалиги ташкилоти (ФАО) ҳамда Жаҳон соғлиқни сақлаш ташкилоти маълумотларига кўра, бугун жаҳонда деярли ҳар саккиз кишидан бири тўйиб овқатланиш имкониятига эга эмас, инсониятнинг 30 фоизидан зиёди энг асосий микроэлемент ва витаминларга бой озиқ-овқат маҳсулотлари етишмовчилигини бошидан кечирмоқда. Мамлакатимизда бугун 180 турдан ортиқ сархил мева-сабзавот ва уларни қайта ишлаш асосида тайёрланган маҳсулотлар дунёнинг 80 давлатига экспорт қилинмоқда. Бироқ серқуёш ва саховатли Ватанимиз заминида бундан ҳам катта, бой имкониятлар мавжуд. Дейлик, интенсив боғлар барпо этиш, асосан, Тошкент, Самарқанд, Наманган, Андижон, Жиззах, Қашқадарё вилоятлари ҳиссасига тўғри келмоқда. Бу тажрибани мамлакатимизнинг бошқа ҳудудларида ҳам кенг оммалаштириш жаҳон мева-сабзавот бозорида янада мустаҳкам ўрин эгаллашимизни таъминлайди.\nШавкат Мирзиёев 2016 йили ўзининг сайловолди дастурида қишлоқ хўжалиги соҳасини янада ислоҳ қилишни устувор вазифалардан бири сифатида белгилади. Бунда 2017-2021 йилларга мўлжалланган Кўп тармоқли фермер хўжаликларини ривожлантириш дастурини қабул қилиш, унинг доирасида экин майдонларини оптималлаштириш ва пахта экишни босқичма-босқич қисқартириш ташаббусини илгари сурди. Бу ер ва сув ресурсларидан оқилона фойдаланиш, замонавий интенсив агротехнологияларни жорий этиш, маҳсулотни сақлаш ва чуқур қайта ишлаш инфратузилмаларини такомиллаштиришда ҳал қилувчи аҳамиятга эга.\nДавлатимиз раҳбари шу йил 14 январь куни Вазирлар Маҳкамасининг кенгайтирилган мажлисида бу борада қатор ва муҳим вазифаларни белгилаб берди. Бунда экин майдонлари ва экинлар таркибини оптималлаштириш, илғор агротехнологияларни жорий этиш ва ҳосилдорликни ошириш, мева-сабзавот ва узум етиштиришни кўпайтиришга алоҳида эътибор қаратилди.\nПрезидентимиз академиклар билан учрашувда жиддий, ҳаётий ва асосли илмий таклифлар мамлакатимиз тараққиёти ва халқимиз фаровонлигини юксалтиришда катта аҳамиятга эга эканини таъкидлади. Бундан мен ҳам хулоса қилиб, мамлакатимизнинг иқтисодий тараққиёти ва экологик барқарорлигини таъминлашга тааллуқли айрим таклиф ва мулоҳазаларимни билдиришни лозим топдим.\nБугун давлатимиз хориждан кунгабоқар ёғини импорт қилади. Ҳолбуки, заминимизда зиғир, кунжут, сафлор (махсар) каби мойли ўсимликлар яхши ўсади, бироқ улар кўп ҳолларда лалми майдонларда экилмоқда. Айрим жойларда ғалладан бўшаган майдонларда тажриба-синов учун етиштирилмоқда. Мазкур мойли экинлар ҳосилдорлиги лалми жойларда гектарига ўртача 3-4 центнердан ошмайди. Улар суғориладиган ерларда тажриба учун экилганда, гектарига ўртача 20 центнер ҳосил олиш мумкинлиги аён бўлди. Энг асосийси, мазкур мойли экинлар унча кўп сув талаб қилмайди. Агар барча агротехнология ўз вақтида қўлланилса, ҳосил бундан ҳам ошади. Бу тажриба босқичма-босқич оммалаштирилса, ёғ-мой импорти кескин қисқаради. Бу борада мойли экинлар ҳосилини ўриб олишдан то қайта ишлашгача бўлган жараённи қамраб оладиган замонавий тизим ва саноат мажмуасини барпо этишга катта зарурат бор. Чунки бугун, дейлик, махсардан олинган ҳосилнинг маълум қисми қайта ишланмоқда, бироқ қолгани чорвага озуқа бўлаётир. Ахир, бу увол-ку!\nЁки мамлакатимизда зиғирдан асосан қўлбола жувозларда ёғ олинаётгани туфайли уни фильтрлаш ва қайта ишлаш имкони деярли йўқ, шу боис халқимиз зиғир ёғидан рўзғорда доимий фойдаланмайди. Бироқ хорижлик мутахассислар ҳам зиғир ва кунжут ҳосили юқори технологияларда қайта ишланса, олинган ёғ сифати зайтун ёғидан қолишмаслигини айтмоқда. Агар бу мойли ўсимликларни суғориладиган ерларда экиш ва уни қайта ишлаш саноати мамлакатимизда тўла қувват билан йўлга қўйилса, нафақат халқимизни ёғ маҳсулотлари билан таъминлаш, балки уни хорижга экспорт қилиш имкони ҳам пайдо бўлади.\nЯна бир масала: мамлакатимизда чўлланиш ва тупроқнинг шўрланиш даражаси анча юқори. Бу қишлоқ хўжалиги экинларидан юқори ҳосил олишга жиддий тўсқинлик қилмоқда. Хусусан, айни пайтда мамлакатимиздаги мавжуд 4,3 миллион гектар суғориладиган майдоннинг қарийб 2 миллион гектари (46,7 фоизи) турли даражада шўрланган. Кейинги йилларда амалга оширилган мелиорация ишлари натижасида кучли ва ўртача шўрланган майдонлар 105 минг гектарга, ер ости сизот сувлари сатҳи 2 метргача бўлган майдонлар 117,6 минг гектарга камайтирилди. Бунда экологик мувозанатни сақлаб турувчи энг асосий воситалардан бири ҳудудларни ўрмонлаштиришдан иборат.\nҚишлоқ ва сув хўжалиги вазирлиги маълумотларига кўра, 2016 йилда мамлакатимизда 44 минг гектар, шу жумладан, Орол денгизининг қуриган тубида 17 минг гектарда чўл ўсимликларидан янги ўрмонзорлар барпо этилди, 395 гектар майдонда ниҳолхона ва кўчатхоналар ташкил қилинди. Бироқ кўчат экиш тадбирлари барча жойда ҳам талаб даражасида олиб борилган, дейиш қийин. Илгари бунда кампаниябозликка йўл қўйилган ҳоллар ҳам бўлди. Айрим жойларда кўчатлар ўша ҳудуд тупроқ-иқлим шароитига мосми-мос эмасми, бирдай экилган. Оқибатда экилган кўчатларнинг барчаси бирдай униб-ўсиб кетгани йўқ. Энди бундай хатоликларга йўл қўйиб бўлмайди. Ўрмончилик тизимини замонавий билим ва малакага эга кадрлар, замонавий техникалар билан таъминлаш борасидаги ишларни тубдан қайта кўриб чиқиш мамлакатимизнинг иқтисодий қудратини ва экологик аҳволини янада барқарорлаштириш имконини беради. Чунки ўрмон фонди ерлари мамлакатимизнинг қарийб 20 фоиз майдонини ташкил қилади. Улардан самарали фойдаланиш Ватанимизнинг иқтисодий тараққиёти ва экологик барқарорлиги билан чамбарчас боғлиқ.\nКейинги пайтларда айрим фермер хўжаликлари ўз майдонлари атрофида «яшил ҳудуд» барпо этди. Бироқ бу ишлар чала қолди. Агар мамлакатимиздаги 4,3 миллион гектар суғориладиган майдонда дала иҳотазорлари барпо қилинса, бу билан 120 минг гектар дарахтзорлар пайдо бўлади. Натижада қишлоқ хўжалиги экинлари маҳсулдорлиги 15-20 фоизга ошади, намликни сақлаш ҳисобидан суғориш бир мартага камаяди ва йилига 2,4 миллиард кубометр сув тежалади, ҳудудларда экологик муҳит яхшиланиб, ландшафт тубдан ўзгаради.\nБуларнинг барчаси фермерлар ва олимлар ҳамкорлигини янада изчил мустаҳкамлаш билан чамбарчас боғлиқ. Чунки Ўзбекистон олимлари ва фермерлари асосан давлат ва хориж грантлари доирасида ҳамкорлик қилмоқда. Ваҳоланки, бугун фермерларимиз – жамиятимизда етакчи куч, етарлича маблағ ва имкониятларга эга. Бироқ уларнинг барчаси ҳам олимлар билан ҳамкорлик қилиш ташаббуси билан чиқмаслиги таассуфлидир. Ҳолбуки, илмий-амалий тажрибадан, биринчи навбатда, фермер манфаат кўради. Балки бу борада қандайдир механизм ишлаб чиқилиб, фермерлар буюртмаси асосида илмий-тажрибавий ишларни кучайтириш керакдир.\nГапим қуруқ бўлмасин: 2007-2011 йилларда хориж гранти асосида мамлакатимизда ўсадиган олма, нок, анор, ўрик, узум, ёнғоқ, хандон писта ва бодомнинг маҳаллий навларини топиш, сақлаш ва кўпайтириш бўйича тадқиқотлар олиб бордик. Уларнинг 265 хил маҳаллий навлари топиб ўрганилди, 150 тури ишлаб чиқаришга тавсия қилинди. Мамлакатимизнинг деярли барча ҳудудидаги 38 фермер хўжалигида булар амалиётда синаб кўрилди, уларни кўпайтириш ва парваришлаш бўйича тавсияномалар ишлаб чиқилиб, тарқатилди, қарийб 600 фермернинг бу борадаги билим ва малакасини ошириш мақсадида жойларда семинарлар ўтказилди. Шунда қувалик бир фермер «шунча йил анор парваришлаб, унинг навлари бўлишини энди билдим, шу пайтгача дуч келган анорни экиб юраверган эканмиз», деди. Кўряпсизми, муаммонинг илдизи қаерда? Бугун фермерлар аграр йўналишдаги олий таълим муассасасини битирган бўлиши мумкин, амалиётда зўр мутахассисдир балки, бироқ у ҳар куни шиддат билан ўзгараётган илмий янгиликлардан ҳам хабардор бўлса, шу соҳанинг олимлари билан яқин ҳамкорлик қилса, ҳосилининг сифати ва салмоғи ҳам ошиб бораверади.\nШаҳарларимизни ҳамиша «яшил ҳудуд»лар ўраб туришини орзу қиламан. Чунки шаҳар аҳолиси, кўпинча, диққинафасликдан сиқилади, имкон бўлди, дегунча тоғ-даштга отланади. Ваҳоланки, шаҳарларимиз атрофидаги катта майдонларда «яшил ҳудуд»лар барпо қилиш қийин иш эмас. Бунда манзарали, санитар-гигиеник, эстетик хусусиятларга эга нина-япроқ баргли дарахт ва бута турларидан ҳар ҳудуднинг тупроқ-иқлим шароитларига мосларини экиш мумкин. Бу билан шаҳарларда экологик мувозанат таъминланади, иқлим мўътадиллашади, одамларнинг умри узаяди, иш потенциали ошади.\nПрезидентимиз Шавкат Мирзиёев илм-фан намояндалари билан учрашувида «Агар ишлаб чиқариш ва илм-фан ҳамоҳанг бўлса, биз эллик йил кейинги ҳаётимизни тасаввур қилиб, бугун унга замин ҳозирласак, жуда катта натижага эришамиз», деб қатъий ишонч билан таъкидлади. Аслида ҳам амалиётсиз илм қуруқ назария бўлиб қолганидек, илмсиз амалиёт ҳам мақсадсиз ҳаракатдан бошқа нарса эмас. Бугун мамлакатимизда илм-фан ва ишлаб чиқариш интеграцияси изчил мустаҳкамланаётгани эртага жаҳон иқтисодиётида қандай вазият юз бермасин, эл-юртимиз ўз йўлидан оғишмай, юксак тараққиёт ва фаровонлик сари собитқадам илдамлашида бақувват асос бўлиб хизмат қилади.


Питер Хюистра: "Жамоам характерини намойиш қилди"\nҚаршидаги беллашувдан кейин "Пахтакор" бош мураббийи матбуот анжуманида иштирок этди.\n- Жудаям қизиқарли баҳс гувоҳи бўлдик, биз олдинги ўйинчалик яхши ўйнай олмадик. "Насаф"нинг бизга қарши зўр тайёргарлик кўргани сезилиб турди ва рақиб ўйинни жуда яхши бошлади. Учрашув аввалида бир нечта хатоларга йўл қўйдик ва бунинг оқибатида "Насаф"да бўш ҳудудлар вужудга келди.\nКейинги учрашувда нима бўлишини билмайман, чунки душанбагача олдимизда вақт бор ва ҳали машғулотлар ўтказамиз. Йўлдошев яхши футболчи, у ғалаба тўпини киритганида хурсанд бўлдим. Лекин бизда бошқа яхши футболчилар ҳам бор ва ким машғулотларда ўзини кўрсатса, ўшалар бошланғич таркибдан жой эгаллайди.


Гулнора Каримованинг Ўзбекистондаги мулкларини фарзандлари олиши мумкинми? | Qalampir.uz\nЖамият\t09 Июнь 22:25 32312\nЎзбекистоннинг Биринчи Президенти Ислом Каримовнинг тўнғич қизи Гулнора Каримовага тегишли бўлган қатор кўчмас мулклар давлат активларига айлантирилиб, сотувга қўйилгани ҳақида хабар берган эдик. Хусусан, унга тегишлилиги айтиб келинган “Пойтахт” бизнес мажмуаси, “Сижжак” дам олиш оромгоҳи ҳамда “Ичан қалъа” меҳмонхонасини хусусийлаштириш жарёни бошланган.\nДавлат активларини хусусийлаштириш жараёни шаффоф ўтиши юзасидан кўплаб саволлар юзага келаётган бир вақтда Каримовага тегишли бўлган қимматли мулкларни сотишда холисликнинг таъминланиши қанчалик кафолатланган? QALAMPIR.UZ мухбири Aдлия вазири Русланбек Давлетовга шу савол билан мурожаат қилди ва савдоларда Каримованинг фарзандлари ҳам қатнашиши учун бирор тўсиқ бор-йўқлигини сўради.\n“Гулнора Каримова ҳақида берган саволингизга жавоб берадиган бўлсам, бугун давлат активларига айлантирилган мулкларнинг сотув жараёнида шаффофлик қанчалик бўлаётганига биз эмас, сиз баҳо берганингиз маъқул. Жараёнлар ОAВда ёритилмоқда. Биз ўйлаймизки, шаффофлик белгиланган стандартлар ва қонунчилик асосида амалга оширилмоқда. Aслида эса қандай? Бунга сиз жавоб беришингиз мумкин.\n[Жараённи] кузатиб борадиган органлар бор. Шаффофлик таъмининланяпти! Aгар, "Йўқ, шаффофлик бўлмаяпти", десангиз буни кўриб чиқишга тайёрмиз.\nКаримованинг фарзандлари сотув тендерида қатнашиши учун ҳеч қандай тўсиқлар йўқ. Ўзбекистон Республикаси фуқаролари тенг ҳуқуққа эга. Aгар, пули бўлса, белгиланган тартибда сотиб олаверади. Бугунги кунда ҳеч қандай чекловлар мавжуд эмас”, деди Давлетов.\nАдлия вазири шунингдек, давлат мулки қандай ҳолларда хусусийлаштирилиши ҳақида ҳам маълумот берди. Давлетовнинг айтишича, давлат активларининг барчасини ҳам хусусийлаштириш мумкин эмас. Шахсий мулк сифатида сотувга чиқарилиши мумкин бўлмаган обектлар ҳам мавжуд.\n“Фуқаролик кодексида ёзилганки, мана шундай давлат мулкларини Президент, Олий Мажлис, Вазирлар Маҳкамаси, маҳаллий мулк бўйича эса вилоят ҳокимликларида тасарруф этиш ҳуқуқи бор. Тасарруф этувчи ташкилотлар мулкдан у ёки бу кўринишда фойдаланишни белгилайди. Шу жумладан хусусийлаштиришни ҳам.\nХусусийлаштириш бўйича қонунлар ва талаблар бор. Қайси мулк хусусийлаштирилмаслиги бўйича рўйхат мавжуд. Масалан, маданий объектлар, тарихий обидалар, стратегик объектлар ва бошқалар. Шу каби объектларнинг хусусийлаштирилиши мумкин эмас. Қолган мулклар эса хусусийлаштирилиши мумкин ва бу давлатнинг иқтисодий сиёсатидан келиб чиқади.\nКўришингиз мумкин, ҳаттоки Миллий Банк, “Ўзбекистон ҳаво йўллари” акционерлаштирилди. Aэропортлар давлат унитар корхонаси эди акционерлик жамиятига айлантирилди. Акционерлик жамияти дегани эса нодавлатлаштиришдир”, деди Aдлия вазири.\nЭслатиб ўтамиз, жорий йилнинг 16 апрель куни QALAMPIR.UZ Гулнора Каримовага тегишлилиги айтиб келинган учта йирик давлат активидан бири – “Сижжак” дам олиш масканига борганди. Объект билан танишиш давомида мазкур оромгоҳнинг нархи ҳали эълон қилинмагани, баҳолаш тизими якунлангандан сўнг қиймат келиб чиқиши маълум қилинганди.\nМаълумот ўрнида, Ўзбекистон Республикаси Биринчи Президенти Ислом Каримовнинг тўнғич қизи, Фонд Форум васийлик кенгаши раиси, профессор ва маишацевар Гулнора Каримованинг “салтанат”и 2013 йилга келиб қулади. 2005 йилдан бошлаб ўзини маданият ва санъат, спорт, илм-фан, ахборот технологиялари ва ёшлар ғоялари раҳнамоси сифатида кўрсатишни бошлаган Гоогооша 2013 йилгача мамлакатда мислсиз қудрат соҳиби бўлгани ҳеч кимга сир эмас.\nIslom Karimov Adliya vazirligi Gulnora Karimova Googoosha Iman Karimova Ko'chmas mulk Davlat aktivlari\n15 Октябрь 12:14 35957\n15 Октябрь 17:43 34451\n16 Октябрь 11:15 24351\n16 Октябрь 12:16 23896\n15 Октябрь 20:31 23831


НЕГА ИНСОНЛАРНИНГ ОЁҚ ЎЛЧАМИ ХАР ХИЛ?\nИнсон оёғи ўлчами унинг бўйи ва вазни кўрсаткичларига боғлиқ. Негаки оёқ панжалари таянч нуқтаси хисобланиб, танани вертикал холатда ушлаб туриш учун мўлжалланган. Инсон бўйи ва вазни қанча юқори бўлса оёқ товони ўлчами хам шунга қараб катталашади. Товоннинг кенглиги ва оёқ бармоқлари узунлиги эса инсоннинг генетик омилларига боғлиқ. Айрим халқлар учун кенг товон панжаси ва қисқа бармоқлар хос бўлса, қолганлари учун тор панжа ва узун бармоқлар хос. Бу кимларнидир асрлар мобайнида тор тери этик кийгани, бошқаларни ёғоч кавуш судраб юргани билан тушунтирилади.\nИлмий жихатидан оёқ панжасининг чизиқли ўлчами гипофизнинг олдги бўлагидан ажралиб чиқувчи соматотропин гормони концентациясига боғлиқ. Унинг ажралиши эса 17 чи хромосоманинг 5 та гени томонидан бошқарилади, яъни ирсият билан боғлиқ.\nАёллар ва эркаклар оёқ кийимини ишлаб чиқарувчилари ва сотувчилари маълумотларига қараганда инсон оёғи панжаси ўлчами унинг қўлини билак сохаси ўлчами билан бир хил. Яъни тирсагидан қўл панжасигача бўлган масофага тўғри келади.\nИнсон танасини бўйлама кесимларда ўрганувчи фанни антропометрия деб аталади. Хозирги замонда текширувчилар антропометрик ўлчамларни кийим кечак ишлаб чиқаришда, суд-тиббий экспертизасида, шунингдек, ахолининг миграция тарихида қўллашади.\nЯна бир тадқиқот натижаларига қараганда инсон оёқ панжалари ўлчами қуйидаги параметрларга боғлиқ. Булар оёқ узунлиги ва кенглиги, оёқ гумбази баландлиги. Агар инсонда бўйлама ясси товонлик мавжуд бўлса, унинг оёқ панжаси ўлчамлари бу товоннинг ясси бўлмагандагига қараганда 2-3 ўлчам юқори юради. Бу ясситовонли инсонларда товон гумбазининг пастлаши ва натижада панжа узунлигининг ортиши билан тушунтирилади.\nОёқ ўлчамлари инсоннинг жинси, яъни аёл ёки эркаклиги хам боғлиқ. Оёқ ўлчами узунлиги эркакларнинг бўйи ўлчамига тўғри пропорцинал бўлса, аёлларнинг бўйи узунлиги кўрсаткичлари уларнинг товони кенглигини мос келади.\nЯна бир инкор этиб бўлмайдиган факт. Инсон оёғи панжалари ўлчами унинг ёшига боғлиқ. Текширув натижалари инсон оёғи ўлчамларини 22-25 ёшгача ўсиши, сўнгра шу кўрсаткичларда кексайгунга қадар сақланишини кўрсатади.\nСентябр 15, 2019 317 3 Рукн ҚИЗИҚАРЛИ МАЪЛУМОТЛАР\nДек 11, 2018 528\nОЁҚ-ҚЎЛЛАР НЕГА СОВУҚ ҚОТАДИ ВА НИМА ҚИЛМОҚ КЕРАК?...\nНоя 10, 2019 266\nАвг 17, 2017 26338\nОкт 19, 2017 21687\nАвг 21, 2017 19591\nАвг 22, 2017 14096\nСен 27, 2017 14080\nОкт 01, 2017 12028\nНоя 24, 2017 12001\nАвг 17, 2017 11205\nСен 02, 2017 10810\nАвг 21, 2017 9664\nАвг 27, 2017 9015\nОкт 19, 2017 8139\nАвг 22, 2017 8103\nАвг 17, 2017 7965\nСен 02, 2017 7867\nНоя 27, 2017 7194\nСен 10, 2017 7006\nОкт 31, 2017 6895\nАвг 31, 2017 6757\nАвг 20, 2017 6560\nАвг 20, 2017 6525\nСен 21, 2017 6303\nАвг 27, 2017 5997\nСен 06, 2017 5970\nАвг 26, 2017 5917\nАвг 22, 2017 5892\nНоя 26, 2017 5550\nАвг 25, 2017 5407\nСен 20, 2017 5117\nСен 03, 2017 4962\nДЕРМАТОЛОГИЯ ( 12 )\nИНФЕКЦИОН ХАСТАЛИКЛАР ( 18 )


Конституциянинг 25 йиллигига бағишланган тадбирда Тасвирий санъат факультети профессор-ўқитувчилари ва талабалар иштироки » Kamoliddin Behzod nomidagi Milliy Rassomlik va Dizayn Instituti\nИнститутнинг фаоллар залида Ўзбекистон Республикаси Конституциясининг 25 йиллигига бағишланган тадбир бўлиб ўтди. Тадбирни институт ректори Хасан Рашидович Аминов кириш сўзи билан очиб берди. Тасвирий санъат факультети ҳамда Амалий санъат факультети талабалари биргаликда уюштирган концерт дастури намойиш этилди. Талабалар ушбу концерт дастури билан ўзларининг конституция хақидаги билимларини, ўз қўшиқлари, шеърлари, саҳна кўринишлар орқали ёритиб беришди. Тадбир сўнгида Ўзбекистон Республикаси Конституциясининг 25 йиллигига бағишлаб, талабалар томонидан яратилган плакатлар танлови ғолибларини тақдирлаш маросими бўлиб ўтди. Танлов ғолибларини институтнинг Ўқув ишлари бўйича проректори Ходжиметов Беҳзод Баходирович тақдирлади. Танлов ғолиблари деб Тасвирий санъат факультети 1-босқич талабалари Ё.Халимбеков, Я.Абдукаримовлар топилди. Тадбирда Тасвирий санъат факультетининг 21 нафар профессор-ўқитувчиси ҳамда 127 нафар талаба иштирок этдилар.\n“КОНСТИТУЦИЯ ҲУҚУҚ ВА ЭРКИНЛИКЛАРИМИЗ КАФОЛАТИ” МАВЗУСИДА ТАДБИР\n“S.VERENIN'S” АДВОКАТЛИК ФИРМАСИ БИЛАН КАМОЛИДДИН БЕҲЗОД НОМИДАГИ МИЛЛИЙ РАССОМЛИК ВА ДИЗАЙН ИНСТИТУТИ ҲАМКОРЛИКДА ТАШКИЛ ЭТИЛГАН КЎРИК-ТАНЛОВ\n“КОНСТИТУЦИЯ - ТАҚДИРИМИЗ ПОЙДЕВОРИ”


© Олимпия қўмитаси\n18:22 21.04.2019 (Янгиланган 18:33 21.04.2019) Ҳавола олиш\nБангкокда бўлиб ўтаётган Бокс бўйича Осиё чемпионатида икки нафар ўзбекистонлик боксчилар чорак финалга чиқди.\nТОШКЕНТ, 21 апр – Sputnik. Таиландда бўлиб ўтаётган бокс бўйича Осиё чемпионатида 2 нафар ўзбекистонлик боксчилар - Шукуржон Раҳимов ва Бобо-Усмон Батуровлар чорак финалга чиқди, деб хабар қилмоқда Олимпия қўмитаси.\nСамарқандда бокс бўйича Ўзбекистон чемпионлари аниқланди\nТаиландда давом этаётган бокс бўйича Осиё чемпионатида чорак финалга йўлланма олган яна бир вакилимиз маълум бўлди. Бироз аввал 60 килограмм вазн тоифасида рингга чиққан Шукуржон Раҳимов чорак финал иштирокчисига айланди. Раҳимов иккинчи даврада яманлик Аҳмад Ҳуссайнга қарши баҳс олиб борди. Унинг рақиб устидан тўлиқ устунлигида ўтган жанг якунда ҳакамларнинг балларида ҳам эътироф этилди.\nБироз аввал 69 килограм вазн тоифасида иштирок этаётган ўзбекистонлик Бобо-Усмон Батуров ҳам иккинчи жангини ғалаба билан якунлаган эди. У эронлик боксчи Сажжар Каземзадапоштири билан тўқнаш келиб, рақибига ҳеч қандай имконият қолдирмади.\nЭслатиб ўтамиз, Олимпиада чемпиони Ҳасанбой Дўсматов ҳам Банкокдаги чемпионатда ўзининг биринчи жангини ғалаба билан бошлади. Дўстматов 52 килограмм вазн тоифасида бутанлик Тенсин Другйелидан анча устун эканлигини намойиш қилди.


Головиннинг "Монако"даги дебюти яна кечиктирилди\nТеглар:Александр Головин | Монако\nГоловин бугун ўйнаймайди.\n"Монако" ярим ҳимоячиси Александр Головин Франция чемпионатининг бугун "Тулуза"га қарши бўлиб ўтадиган баҳсида иштирок этмайди.\nКлуб расмий сайти тарқатган хабарга кўра мураббийлар штаби эндигина жароҳатидан соғайган 22 ёшли россиялик футболчини майдонга тушириб таваккал қилишни исташмади ва уни бугунги ўйин қайдномасига ҳам киритишмади.\nЭслатиб ўтамиз, “Тулуза” – “Монако” учрашуви бугун Тошкент вақти билан соат 23:00да бошланади.\nМаълумот учун, Головин монаколиклар сафига жорий ёзги трансферлар даврида ЦСКАдан кўчиб ўтган эди. Бироқ, у август ойи бошида машғулотлар чоғида жароҳат олди ва шу боис ҳалигача янги жамоасида дебют қила олмади.\nРоссиялик футболчи "Барселона" ва ПСЖ билан музокара ўтказган\nГоловинга "Монако"дан ташқари яна қайси гранд клублар таклиф билдиришган эди?\nФабрегас "Челси"га россиялик жамоадошини сотиб олишни маслаҳат бермоқда


iPhone келажакда паспорт ва ҳайдовчилик гувоҳномаси ўрнини босиши мумкин — Sof.uz\n4.07 18:07 335 Технология\nApple компанияси iPhone смартфонлари фойдаланувчи ўзи билан олиб юрадиган ягона буюмга айланишини хоҳлайди ва бу борада доим изланишда. Купертиноликлар эндиликда iPhone'лар паспорт, ҳайдовчилик гувоҳномаси ва шу каби моддий кўринишдаги шахсни тасдиқловчи ҳужжатлар ўрнини бошишини хоҳлаб қолди. Бу ҳақда ApppleInsider нашри хабар бермоқда.\nЯқинда Apple ўз смартфонлари билан автомобиль калитларига эҳтиёж қолдирмаслик режаси ҳақида маълум қилганди. Таъкидлаш керак, iPhone'лар чиққанидан бери кўпчиликнинг кундалик дафтар, фото камера, ручка ва ҳатто ойна олиб юришига ҳожат қолмади. Бу рўйхат яна давом этишини хоҳлаётган Apple кутубхона картаси ва бошқа ID карталарга нуқта қўйиш пайига тушган.\nКомпания томонидан патентлаш учун берилган ва бир-биридан бироз фарқланувчи ҳужжатларнинг барчасига «Фойдаланувчи шахсининг тасдиқланган даъволарини тақдим этиш» деб ном қўйилган. Ушбу патентларда фойдаланувчи ID сини сақлаш, узатиш ва тасдиқлаш имконини берувчи усуллар ҳақида батафсил тушунтирилган. Патент ҳужжатида Apple «iPhone» сўзини бир марта ҳам ишлатмаган, аммо исталган технология ўрнини боса олувчи қурилма (яъни смартфон)га жуда кўп ўринда ишора қилган.\n«Тасдиқланган идентификациядан фойдаланиш тизимига эга қурилмада тасдиқланган идентификацияни олиш ва қурилма фойдаланувчисини аниқлаш учун камида битта махсус процессор бўлади», дейилади патентларнинг бирида.\nЮқоридаги таърифга кўра, iPhone каби қурилма фойдаланувчи идентификацияси ҳақидаги маълумотни ишончли равишда узатиши мумкин бўлади. Агар қурилма фойдаланувчиси шахси аллақачон тасдиқланган бўлса — айтайлик, Apple Wатч'даги биометрик сенсорлар ёрдамида — жўнатилаётган ID ҳам тасдиқланади.\nApple'нинг патентида, асосан, паспортлар назарда тутилган бўлишига қарамай, бундай тизим кўплаб шахсий ҳужжатларни тасдиқлашда қўлланилиши мумкин.\n«Бу фойдаланувчига шахсни тасдиқлаш учун рақамли идентификатор бўлиб хизмат қилувчи тасдиқланган маълумот (масалан, фойдаланувчи томонидан тақдим қилинган ва бир неча тизимлар тасдиғидан ўтган маълумот) ни [сервердан] олиш имконини беради ва бу маълумотларни турли сервис провайдерлари қайта ишлатиши мумкин бўлади», деб тушунтирилади ҳужжатда.\nТақдим қилинган бешта патентда маълумот қандай қилиб хавфсиз равишда узатилиши мумкинлиги борасидаги техник маълумотлар келтирилган. Патентларнинг бешаласида ҳам олтита ихтирочи номи келтирилган. Улар орасида, жумладан, «Қурилманинг мустақил процессори воситасида маълумотни тасдиқлаш» деб номланган ўхшаш патентларга эгалик қилувчи Кристофер Шарп ва Жианпаоло Фасолилар номи ҳам бор.\niphone янги технология АҚШ\n4.08 16:59 5970\n3.08 17:08 3106\n3.08 21:58 2249\n4.08 16:52 2185\nБугун, 10:23 38\n4.08 15:39 125 Жаҳон\n1.08 12:51 642


“Бунёдкор” тақдимот маросимига таклиф этади » Скачать музыку бесплатно новинки музыки 2016-2017\n“Бунёдкор” тақдимот маросимига таклиф этади\nКомментариев: 0 Просмотров: 163 Дата: 2-02-2016, 09:30 “Бунёдкор” футбол клуби ўз таркибига қўшиб олган янги футболчиларни кенг оммага расман таништиради. Тадбир эртага, 3 февраль куни “Бунёдкор” стадиони анжуманлар залида соат 11:30да бошланади. Унда “қалдирғочлар”нинг янги футболчилари - Баҳодир Насимов, Шаҳзодбек Нурматов, Александр Алемпиевич, Жавлон Мирабдуллаев, Санжар Қодирқулов ва Дилшодбек Аҳмадалиев ОАВ вакилларига расман таништирилади. Шунингдек, клуб раҳбарияти томонидан “Бунёдкор”нинг янги футболчиларига улар учун аталган футболкалар ҳам тантанали равишда топширилади. Қолаверса, тадбирда “Бунёдкор” ФКнинг 2016 йилги мавсумдаги янги либослари тақдимоти ҳам ўтказилади. Оммавий ахборот воситаларининг турли йўналишларида ижод қилаётган журналистларни ушбу маросимга таклиф этамиз. - деб хабар бермоқда Stadion.uz нашри.


Жаннатга кириш — Зикр аҳлидан сўранг\nСаволлар › Мавзу: Ислам › Жаннатга кириш\nOtabek сўради 2 ой аввал\n«…менинг Роббим ва сизнинг Роббингиз – Аллоҳга ибодат қилинг», – деганлар.\nФурсат ўтмасдан аввал, бузуқ ақийдаларидан қайтиб, тавба қилсинлар, тўғри ақийда бўлмиш Ислом ақийдасига ишонсинлар ва ўтган гуноҳларини кечишини сўраб, Аллоҳга истиғфор айтсинлар. («Тафсири Ҳилол» китобидан).\nУшбу ҳадисдан олинадиган фойдаларни такрорлашнинг ҳожати йўқ. Фақат ўрганиш, тушуниб етиш ва уларга амал қилишимиз керак. Биз ҳақ йўлда, ҳақ динда эканлигимизни англаб етишимиз ва бу ҳақиқатни билганимизча бошқа кишиларга ҳам англатишимиз лозим. («Ҳадис ва Ҳаёт» китобидан). Валлоҳу аълам!


Бугун, 29 март куни Тошкент шаҳрининг кўплаб бозорлари ва дўконларида қишлоқ хўжалиги маҳсулотларига навбат кузатилди. Бу эса карантин талабларига зиддир.\nФарҳод бозори, 29 март / Фото: Kun.uz\nПойтахт ҳокимлиги ҳолат юзасидан фуқароларга мурожаат билан чиқди.\n«Аҳолимизга мурожаат қилиб, захирада қишлоқ хўжалиги ва озиқ-овқат маҳсулотлари етарли эканлигини, бозор ва дўконлар бундай маҳсулотлар билан мунтазам таъминланишини маълум қиламиз.\nФақат заруратга кўра кўчага чиқинг, одамлар билан оралиқ масофани сақланг, санитария-гигиена талабларига риоя этинг ва бу билан ўзингиз ҳамда яқинларингиз саломатлигини асранг!» – дейилади мурожаатда.\nKorzinka.uz асосчиси ва раҳбари Зафар Ҳошимов ҳам бугун супермаркетлар тармоғининг деярли барча дўконларида харидорлар оқимининг кўпайганини маълум қилиб, мижозларга мурожаат қилди.\n«Дўконларимизнинг тўлиб-тошгани, бошқа вақт бўлганида, албатта, бизни қувонтирган бўларди. Афсуски, ҳозир жаҳонда пандемия қизиган палла ҳукм сурмоқда.\nЭртага шахсий автомобилда ҳаракатланиш қийин кечишини ҳам тушуниб турибман. Мен эртага бозор ва супермаркетлар ишламайди деган миш-мишлар кезиб юрганини ҳам биламан, бу ёлғон ва дезинформациядир.\nШу сабабли биз дўконларимизга келувчилар хавотирини пасайтириш учун маълум чораларни кучайтириш – савдо залларида ва касса ҳудуди яқинида хавфсиз масофа сақлаш имкониятини ҳосил қилиш мақсадида зудлик билан зарур чораларни қабул қилдик.\nШу мақсадда маълум вақт оралиғида дўконларимизга киришни ёпиб турамиз. Ташриф буюрувчилардан эса дўкон ташқарисида навбат билан бир-бирларидан хавфсиз масофани сақлаган ҳолда туришларини сўраймиз. Дўкон ичкарисидаги ташриф буюрувчиларнинг нисбатан эркин ҳаракати таъминлангач, биз камайтириб бориш тартибида мижозларни ичкарига киргизамиз.\nЧора-тартибларимизни тўғри тушунасиз, деган умиддаман», – деб ёзади Зафар Ҳошимов.\nИИВ шахсий автомобилларга қўйилган чеклов бузилиши учун жавобгарлик ҳақида огоҳлантирди


Германияда жаҳон рекорди ўрнатилишига пашша халақит берди - Zamin.uz\n06:30 / 06.08.2018\nГерманияда жаҳон рекорди ўрнатилишига пашша халақит берди\nГерманияда мини-доминодан тайёрланган занжирни йиқитиш бўйича жаҳон рекордини ўрнатишга пашша халақит берди, деб ёзмоқда Кун нашри.\nНидда шаҳрида бир гуруҳ кишилар домино тошларидан тайёрланган энг узун занжирни йиқитиш бўйича жаҳон рекордини ўрнатишга уриниб кўрди. Тайёргарлик ишларида 20га яқин киши қатнашди. Занжирни тайёрлашга икки ҳафта вақт кетди. Аммо хира пашша уларнинг режаларини чиппакка чиқарди.\n"Домино тошларининг катталиги жимжилоқ бармоқнинг тирноғидек келади. Пашша муддатидан олдин тошларнинг ҳаракатга келишига сабабчи бўлди ва бизда занжирнинг барча қисмини қайта тиклашга вақт бўлмади", — деди тадбир ташкилотчиси Патрик Синнер.\nЛекин иштирокчиларнинг уринишлари зое кетмади. Улар режалаштирилган 600 мингта ўрнига 569 229 тошни йиқитишга муваффақ бўлишди. Жараён 15 дақиқага яқин давом этди ва Германиядаги энг узун занжирли реакция сифатида қайд этилди. Аввалги рекорд 538 минг тошдан иборат занжирда қайд этилганди. “Замин” янгиликларини “Facebook”да кузатиб боринг\nЖССТ Европада коронавирусдан ўлим ҳолатлари янада кўпайишини тахмин қилди\n16-03-2020, 11:39, Дунё\nУчинчи жаҳон уруши ҳақидаги сўровлар Google'да рекорд даражани қайд этди\n15-04-2017, 00:17, Дунё\nГерманияда намойишда иштирок этган 500 киши ҳибс қилинди\n1-05-2016, 15:59, Дунё\nАҚШлик ўсмир Рубик кубигини 4,9 сонияда йиғиб, жаҳон рекордини янгилади\n24-11-2015, 14:06, Дунё\nИкки қоя ўртасидаги 500 метрли арқондан юриб ўтган дорбоз жаҳон рекордини ўрнатди (видео)\n22-11-2015, 16:12, Дунё\nЯнгиликлар » Дунё » Германияда жаҳон рекорди ўрнатилишига пашша халақит берди


Европа Иттифоқининг янги махсус вакили Терхи Хакала: Европа Иттифоқида Марказий Осиёнинг пандемиядан холи бўлишга ёрдам берадиган кўплаб ғоялар мавжуд\nТОШКЕНТ, 23 июнь. /«Дунё» АА/. Европа Иттифоқи мамлакатлари ташқи ишлар вазирлари 21 июнь куни ЕИнинг Марказий Осиё бўйича махсус вакили сифатида финляндиялик дипломат Терхи Хакалани тайинлади, деб хабар бермоқда «Дунё» АА мухбири.\nЎзбекистоннинг ЕИдаги миссияси маълумотига кўра, Терҳи Ҳакала 1 июлдан ўз вазифасига киришади. Унинг мандати 2023 йилнинг 28 февралигача давом этади. У илгари Финляндия ташқи ишлар вазирлигининг сиёсий бўлимида ишлаган.\n- Европа Иттифоқи Марказий Осиёда тенг ҳуқуқли ҳамкор бўлиб, минтақа муаммоларини ҳал этишга ёрдам беради. Европа Иттифоқи минтақанинг глобал коронавирус пандемиясидан холи бўлишига ёрдам бериш учун ишлатилиши мумкин бўлган кўплаб ғояларга эга. Марказий Осиё бўйича махсус вакилнинг ваколати минтақа давлатлари ва бошқа халқаро иштирокчилар билан биргаликда минтақавий ҳамкорлик ва барқарорликни мустаҳкамлаш зарурлигини таъкидлайди. Яқин йилларда бу аввалгидан ҳам муҳимроқ бўлади, - деди элчи Терхи Хакала ўз ваколатига киришиши муносабати билан берган интервьюсида.\nТерхи Хакала узоқ йиллик дипломатик фаолияти давомида Финляндиянинг хорижий мамлакатлардаги миссиялари ва ЕХҲТ тузилмаларида юқори лавозимларда фаолият кўрсатган. Финдляндиянинг Арманистон, Озарбайжон ва Грузия (2004-2007), Ҳиндистон (2009-2012)даги элчиси, ЕХҲТнинг Грузиядаги миссияси (2007-2009) ва Женевадаги БМТ тузилмаларида фин миссиясига (2016-2020) раҳбарлик қилган. Бир неча бор Финляндия ташқи ишлар вазирлигининг Россия, Шарқий Европа ва Марказий Осиё бўйича бошқармаларини бошқарган.\nЭлчи Терхи Хакала фин тилидан ташқари рус, инглиз, швед тилларини мукаммал билади. Европа Иттифоқи махсус вакили сифатида у беш йиллик ваколати 30 июнь куни тугайдиган Питер Буриан ўрнини эгаллайди.\nПитер Буриан май ойи охирида Ўзбекистонда хайрлашув учрашувини ўтказган эди. Ўзбекистон ташқи ишлар вазирлигида ўтган учрашувда ташқи ишлар вазири Абдулазиз Комилов Питер Бурианни Европа Иттифоқининг Марказий Осиё бўйича махсус вакили сифатидаги миссиясининг муваффақиятли якунлангани билан табриклади ҳамда Ўзбекистон ва ЕИ ўртасидаги муносабатларни ривожлантиришга қўшган шахсий ҳиссасини таъкидлади.\nЎзбекистон элчиси Қирғизистон Президенти...\nЎзбекистоннинг Фавқулодда ва мухтор элчиси Хуршид Мирзоҳидов кеча Қирғизистон Президенти С...\nҚонунчилик палатасида Евроосиё иқтисодий...\nҚонунчилик палатаси Кенгашининг навбатдаги йиғилишида Евроосиё иқтисодий иттифоқи (ЕОИИ) б...


Posted on 10/06/2018 by nurbek in Ўзбекистон, Хабарлар with 0 Comments\nЎзбекистонга қайтмоқчи бўлган 58 ёшли швециялик ўзбек қочқини Муҳиддин Қурбонов 23 май куни Ўзбекистон ватандошлигидан маҳрум қилиниб, Тошкент аэропортидан қайтарилди. Стокгольмга қайтиб келган Қурбонов воқеа тафсилотлари юзасидан «Элтуз» мухбирига интервью берди.\n«Менинг қайтишимга асосий сабаб президент Мирзиёевнинг чақириғи бўлди. «Қўли қонга ботмаган бўлса келсин, ота-энасини олдига келиб яшайверсин» деган гаплари менга турки бўлди», дейди Қурбонов.\nБироқ, Тошкент аэропортида бор йўғи икки соат бўлган ҳуқуқ фаоли Стокгольмга ватандошлиги йўқ шахсга айланиб қайтди.\n«Шамсиддинов деган лейтенант битта печат билан мени Ўзбекистон ватандошлигидан маҳрум қилди», дейди у.\n«Ўша келган самолётимга ўтқазиб қайтариб Швецияга жўнатишди», дейди ҳуқуқ фаоли.\nҚурбонов 2006 йили Швециядан бошпана сўраган, бироқ шу пайтгача ватанга қайтиш умидида швед ватандошлигини олмасдан келаётган эди.\nШу йилнинг 4 декабрида Стокгольмда учрашув ўтказиб ўзбек қочқинларини ватанга қайтишга даъват этган Ўзбекистоннинг Германиядаги консули Азимбой Озодовнинг тавсияси билан у ватанга қайтишга аҳд қилади.\nБироқ Муҳиддин Қурбоновнинг Тошкент аэропортида ватандошликдан маҳрум қилиниб Швецияга қайтиб келиши Ўзбекистондаги «кирди-чиқди» муаммоси эскича қолаётганини кўрсатмоқда.